title: Urbaanilegenda

text: Joniveljen ja Soul Valpion vieraillessa Hollannissa Jonne Kuusiston luona, syntyi idea yhtyeen 11-vuotispäivänä julkaistavasta EP:stä, joka julkaistaisiin 21. joulukuuta 2010. Urbaanilegenda aloitti nauhoittaa uusia kappaleita Amsterdamissa, mutta pian he päättivätkin julkaista kokonaisen albumin. Jonne Kuusisto piti pidemmän joululoman Suomessa, jolloin albumi nauhoitettiin loppuun. Urbaanilegendan uusi albumi "21 12" julkaistiin digitaalisessa muodossa 12. maaliskuuta 2011 Silver Club Productions:n kautta.


title: Lämmitys

text: Lämmityksellä tarkoitetaan talotekniikassa lämpöenergian tuottamista, varastointia, siirtoa ja jakoa rakennuksen huonetilaan tai käyttöveteen. Lämmityksellä aikaansaadaan haluttu sisälämpötila kylmänä vuodenaikana ja pidetään rakenteet kosteusteknisesti toimivina.


title: Lämmitys

text: Lämpöä voidaan tuottaa polttamalla erilaisia biopolttoaineita, kuten polttopuuta, puupellettejä tai haketta, fossiilisia polttoaineita, kuten maakaasua, kivihiiltä, öljyä tai turvetta. Lämpöenergiaa voidaan ottaa käyttöön myös auringon lämpösäteilystä suoraan tai sen lämmittämästä maasta tai vedestä, paikoitellen myös geotermisestä energiasta. Lämmitykseen voidaan käyttää eri tavoin tuotettua sähköä. Rakennusten lämmittämiseen osallistuu myös rakennuksen sisällä tuotettu muu lämpöenergia: valaistuksen, laitteiden ja koneiden hukkalämpö sekä rakennuksessa oelvien ihmisten ja eläinten säteilemä ja toiminnan aikaansaama lämpöenergia.


title: Lämmitys

text: Suomen rakennuskannan lämmönlähteiden jakauma rakennusten tilavuuden mukaan laskettuna oli vuonna 2001: kaukolämpö 46 %, sähkölämmitys 20 %, kevyt polttoöljy 20 %, puu tai pelletti 10 %, raskas polttoöljy 1 %, maalämpö 0,4 %, muut 1 %. Luvut sisältävät sekä rakennuksen että lämpimän käyttöveden lämmityksen. Asuinrakennuksissa kuluu asukasta kohden lämmintä käyttövettä vuorokaudessa keskimäärin 60 litraa vuorokaudessa, ja 50 litraa, mikäli rakennuksessa on huoneistokohtainen lämpimän käyttöveden laskutus.


title: Lämmitys

text: Uusien omakotitalojen suosituin lämmönlähde on nykyisin maalämpö, jonka osuus on 45 prosenttia, ja seuraavalla sijalla on suora tai varaava sähkölämmitys, jonka osuus on noin 27 prosenttia.


title: Lämmitys

text: Asunnon kohtuulliset kotitalouskohtaiset lämmityskustannukset ovat Kelan mukaan Etelä-Suomessa keskimäärin 83 euroa kuussa neljän hengen kotitaloudessa ja Pohjois-Suomessa 100 euroa kuussa. Yhden hengen kotitaloudessa vastaavat luvut olivat 41 ja 44 euroa kuussa.. Vattenfallin arvion mukaan sähkölämmitetyssä omakotitalossa asuvalla nelihenkisellä perheellä kuluu keskimäärin 1100 kWh kuussa asunnon ja veden lämmittämiseen. Sähkön kokonaishinta oli energiaviraston tilastojen mukaan 12,30 euroa kilovattitunnilta vuonna 2012. Sähkön verollinen kokonaishinta pysyi samalla tasolla vuosina 2012-2015.


title: Lämmitys

text: Sellaisilla seuduilla, missä lämmitystä käytetään säännöllisesti, lämmitystavan valinta on usein huomattavin yksittäinen rakennuksen ympäristökuormitukseen vaikuttava tekijä. Mikäli energia tuotetaan fossiilisilla polttoaineilla aiheutuu lämmityksestä hiilidioksidipäästöjä. Hiilidioksidin tuoton kannalta neutraalina pidetään kasvipohjaisia puu- ynnä muita polttoaineita ja niin sanottua vihreää sähköä, joka on tuotettu ydin-, vesi- tai tuulivoimalla.


title: Lämmitys

text: Lämmitysjärjestelmä muodostuu lämmöntuotanto-, -varastointi-, -siirto- ja -jakojärjestelmistä. Lämmöntuotantolaitteissa tuotetaan tarvittava lämpöenergia esimerkiksi polttamalla tai sähkön avulla. Lämpö voidaan jakaa suoraan huonetilaan, varastoida varaajaan tai siirtää lämmönsiirtojärjestelmällä tuotantopaikalta muualle jaettavaksi. Esimerkiksi sähköpatteri sekä tuottaa lämpöä että jakaa sen suoraan huonetilaan. Usein sähköpattereissa on sisäänrakennettu tai erillinen termostaatti, joka mahdollistaa huonetilan lämpötilan pitämisen tietyssä lämmössä. Varaava takka tai uuni on esimerkki lämmitystavasta, joka tuottamisen ja jakamisen lisäksi myös varaa lämpöä. Öljylämmityksessä lämpö puolestaan tuotetaan lämmityskattilalla ja siirretään vesikierron avulla pannuhuoneesta asuintiloihin jaettavaksi esimerkiksi vesikiertoisten pattereiden avulla. Polttopuilla lämmitettäessä lämmityskattilalla tuotettua lämpöä useimmiten varastoidaan suuri määrä varaajaan, josta lämpöä siirretään asuinhuoneisiin jaettavaksi esimerkiksi lämpöpattereilla.


title: Lämmitys

text: Vielä 1900-luvun alkupuolella kaupungeissakin lämmitettiin asuinrakennuksia yleensä polttamalla puita erilaisissa tulisijoissa. Varsinkin kerrostaloissa huoneistokohtaisen lämmityksen syrjäytti kuitenkin vähitellen "keskuslämmitys", jossa rakennuksen kellariin sijoitetusta keskuslämmityskattilasta johdetaan kuumaa vettä jokaisessa huoneessa, tavallisimmin ikkunan alla olevaan lämpöpatteriin. Myöhemmin on monella paikkakunnalla yleistynyt kaukolämmitys, jossa lämpö tuotetaan rakennuksen ulkopuolella, usein samassa voimalassa, joka tuottaa myös sähköenergiaa, ja kuuma vesi johdetaan kaukolämpöverkon välityksellä rakennuksiin.


title: Lämmitys

text: Lämpöä voidaan tuottaa polttamalla polttoainetta lämmityskattilassa, uunissa, takassa, tai polttolaitoksessa. Lämpö voidaan tuottaa myös eri tavoin aikaan saadulla sähköllä sähkövastuksen avulla. Aurinkokeräimellä voidaan kerätä auringon säteilyn sisältämää lämpöenergiaa. Lämpöpumpulla voidaan sähköä hyväksi käyttäen hyödyntää maan tai veden sisältämää energiaa, ilmalämpöpumpulla saadaan ilmasta siirretyksi lämpöä.


title: Lämmitys

text: Lämpöä voidaan varata esimerkiksi tulisijan yhteyteen, massiiviseen rakenteeseen, kuten teräsbetonilaattaan tai vesivaraajaan.


title: Lämmitys

text:
Lämmönsiirto tapahtuu kuljettamalla lämpöä jonkin väliaineen avulla. Siirrettäessä lämpöä keskuslämmitysjärjestelmässä yleisin väliaine on putkistoissa virtaava vesi. Ilmalämmityksessä lämpöä siirretään virtaavan ilman mukana.
Lämmönjakaminen voi tapahtua perinteiseen tapaan suoraan uunin tai takan kyljestä. Suorasähkölämmityksessä lämpö siirtyy huoneeseen suoraan pattereista, kattolämmityselementeistä, ikkunalasista tai lattiasta. Varaavassa sähkölämmityksessä lämpö ensin varataan massaan, kuten massiiviseen lämpöpatteriin tai betonilaattaan. Keskuslämmitysjärjestelmissä lämpö voidaan jakaa huoneisiin lämpöpattereiden tai lattialämmitysputkiston avulla, tai puhallettavan ilman mukana.


title: Lämmitys

text: Alkeellisin lämmöntuotantomuoto on nuotio asumuksen, esimerkiksi kodan keskellä. Kehittyneempiä lämmöntuotantomuotoja olivat erilaiset sisäänsavuavat uunit tai kiukaat, joita oli esimerkiksi savupirteissä ja -saunoissa. Savun ulos johdattamiseksi kehitettiin puinen "lakeinen", josta kehittyi myöhemmin savupiippu. Vähitellen kehitys johti nykyaikaisten uunien ja takkojen syntymiseen. Tällaiset tulisijat palvelivat päälämmönlähteinä ennen nykyaikaisten lämmitysmuotojen kehittymistä ja takkojen siirtymistä tunnelmanluojiksi sekä toissijaisiksi lämmönlähteiksi.


title: Gus Van Sant

text: Gus Green Van Sant Jr. (s. 24. heinäkuuta 1952 Louisville, Kentucky) on yhdysvaltalainen elokuvaohjaaja, valokuvaaja, muusikko ja kirjailija. Hänet on elokuvaohjaajana asetettu kahdesti Oscar-ehdokkaaksi. Hän on lisäksi voittanut kyseenalaisen Razzie-palkinnon huonoimmasta ohjauksesta. Hänen läpimurtoelokuvansa oli "Drugstore Cowboy" (1989).


title: Gus Van Sant

text: Van Sant aloitti ohjaamisen televisiomainoksilla. Elokuvien lisäksi hänen tuotannostaan on julkaistu yksi romaani, valokuvakirja sekä kaksi musiikkialbumia.


title: Gus Van Sant

text: Elokuvantutkija Christian Weber jakaa Van Santin tuotannon vuosilta 1985–2012 neljään kauteen. Ensimmäiset elokuvat "Mala Noche" (1985), "Drugstore Cowboy" (1989), "Matkalla Idahoon" (1991) ja "Even Cowgirls Get the Blues" (1993) tarkastelevat muun muassa seksuaalivähemmistöjen ulkopuolisuutta, ja ne kuuluvat niin kutsutun uuden homoelokuvan () ensimmäiseen aaltoon. Näitä elokuvia leimaavat myös alituinen liike ja kodittomuus, ja ohjaaja hyödyntää lännenelokuvien aiheistoa ja surreaalisia unikuvia. Monissa elokuvissa kautta uransa Van Sant on ollut kiinnostunut nuorista henkilöistä, samoin kuin vaikkapa Larry Clark ja Gregg Araki.


title: Gus Van Sant

text: Ensimmäisten elokuvien menestys avasi Van Santille portit Hollywoodiin, ja toisen kauden elokuvat "Hinnalla millä hyvänsä" (1995), "Will Hunting" (1997) ja "Elämän edessä" (2000) ovat muodoltaan perinteisempiä, mutta Weberin mukaan liikkeen ja kodittomuuden aihelma esiintyy niissä edelleen. Näissä elokuvissa nuori päähenkilö kohtaa vanhemman opettajahahmon.


title: Gus Van Sant

text: Kolmanteen tuotantokauteen Weber sisällyttää elokuvat "Psyko" (1998), "Gerry" (2002), "Elephant" (2003), "Last Days" (2005) ja "Paranoid Park" (2007). Näitä luonnehtii päähenkilön ulkopuolisuus ja ajautuminen tuhoon. "Elephant" sai innoituksensa Columbinen verilöylystä. "Gerry", "Elephant" ja "Last Days" muodostavat ”kuoleman trilogian”, ja ohjaaja poikkeaa lineaarisesta ja kronologisesta kerronnasta. "Psyko" puolestaan pyrkii toistamaan värillisenä Alfred Hitchcockin elokuvan "Psyko".


title: Gus Van Sant

text: Neljänteen kauteen kuuluvat elokuvat "Milk" (2008), "Restless" (2011) ja "Promised Land" (2012). Ohjaaja palaa näissä teoksissa paitsi perinteisiin kerrontaratkaisuihin, myös yksinäisyyden ja ulkopuolisuuden aiheistoon. Videolevitykseen "Restless" julkaistiin myös mykkäversiona, joka kuvattiin yhtä aikaa ääniversion kanssa.


title: Gus Van Sant

text: Van Santin uusin elokuva "Sea of Trees" (2015) sai melko torjuvan vastaanoton: Cannesin elokuvajuhlilla sille buuattiin, ja ensimmäiset arvostelut olivat esimmäkseen kielteisiä.


title: TramWest

text: TramWest oli joukkoliikennesuunnittelijoiden ja -harrastajien kansalaisaktivismina tekemä selvitys pikaraitiotiestä Suomen pääkaupunkiseudulle vaihtoehtona Länsimetroa puoltavalle raide-YVA:lle. Selvityksessä pikaraitiotie olisi investointina länsimetroa halvempi, etenkin koska raitiotiepysäkit ovat edullisempia kuin metroasemat.


title: TramWest

text: Helsingin ja Espoon välinen länsimetrohanke on ollut vireillä jo useamman vuosikymmenen. Se oli merkitty jo alkuperäisen metron suunnitelmiin, mutta jäi tuolloin toteuttamatta Espoon vastustuksen takia. Useamman epäonnistuneen keskusteluyrityksen jälkeen hanke virisi jälleen 1990-luvulla, jolloin 1997 Helsingin kaupunginvaltuusto ehdotti virallisesti Espoon kaupungille länsimetron rakentamista. 1998 Espoon valtuusto taipui ehdotukseen, jossa metroa jatkettaisiin Tapiolaan saakka. 1999 ehdotusta jatkettiin vielä Matinkylään saakka. Länsimetro nousi keskusteluun kunnolla kuitenkin vasta kun 2002 alettiin keskustella pääkaupunkiseudun joukkoliikenteen kehittämisestä. Espoon kaupunki alkoi tuolloin vastoin YTV:n kantaa kannattamaan pikaraitiotien rakentamista.


title: TramWest

text: Vuonna 2005 valmistui raide-YVA (ympäristövaikutusten arviointimenettely), jonka tarkoituksena oli selvittää sekä taloudelliset, sosiologiset että ekologiset hyödyt ja haitat eteläisen pääkaupunkiseudun julkisen liikenteen kehityksen osalta yhteen raporttiin. Raide-YVA:n mukaan metroratkaisu olisi kannattavin vaihtoehto eteläisen pääkaupunkiseudun liikenteen ratkaisuksi. YVA-selvitys herätti kuitenkin vastustusta, sillä sen sanottiin tahallisesti suosivan metroratkaisua pikaraitiotien kustannuksella mm. suosien liityntäbussiliikenteen ja metron yhdistelmää sellaisin palvelutasokertoimin, joita YVA-selvityksen pikaraitiotievaihtoehdoissa ei ollut.


title: TramWest

text: Kymmenkunta liikennealan ammattilaista, opiskelijaa ja harrastajaa kokosi TramWestiksi nimetyn vastaehdotuksen länsimetrolle, joka esitti metron korvaamista laajemmalla pikaraitiotieverkolla. Ryhmän mielestä raide-YVA:ssa oltiin arvioitu väärin joitakin pikaraitiotiehen liittyviä avainlukuja, minkä seurauksena he lähtivät työstämään omaa pikaraitiotie-esitystään.


title: TramWest

text: Ensimmäisessä suunnitelman esittelyn esittelyn aikaan vuoden 2006 maaliskuussa 57 kilometriä pitkän TramWest-verkon hinnaksi oli arvioitu 365 miljoonaa. TramWestin kannattajat väittivät sen olevan metroa halvempi, laajempi, ympäristöystävällisempi, energiatehokkaampi ja helpompi rakentaa. Espoon kaupunginvaltuusto päätti kuitenkin vuonna 2006 kannattaa maanalaisen metron rakentamista muiden vaihtoehtojen sijaan.


title: TramWest

text: Länsimetron kustannusarvion kasvaessa TramWestin kannattajat julkistivat alkuvuodesta 2008 jatkokehitellyn suunnitelmansa, jossa oli pyritty korjaamaan alkuperäisen TramWestin ongelmia. Sen linjausta esimerkiksi täsmennettiin sekä Länsiväylän että kantakaupungin alueilla. TramWestiä ei myöskään päivitetyssä suunnitelmassa merkitty päättyväksi Elielinaukiolle alkuperäisen tapaan, vaan sen oli tarkoitus yhtyä Helsingin olemassa olevaan raitiovaunuverkkoon. TramWest-rataa esitettiin myös jatkettavaksi Viikkiin ja Laajasaloon. Päivitetyssä suunnitelmassa hinta-arviota korotettiin 495 miljoonaan euroon.


title: TramWest

text: Helsingin Sanomien toimittaja Jarmo Huhtamäki kritisoi TramWestiä maaliskuussa 2006 sen utopistisesta "kaikessa paremmasta" suunnitelmasta, joka olisi tuonut uuden, Huhtamäen mielestä tarpeettoman, raideliikennemuodon pääkaupunkiseudun liikenteeseen.


title: TramWest

text: TramWestin päivitetty suunnitelma sai kritiikkiä Espoon teknisen toimen johtajalta Olavi Loukolta sen pienestä suunnitteluryhmästä ja suunnitteluun käytetyn ajan vähyydestä, minkä seurauksena TramWestin laskelmat eivät todennäköisesti olisi olleet kovin pitävät.


title: Louisville

text: Louisville on Yhdysvalloissa Kentuckyn osavaltiossa sijaitseva kaupunki. Se on asukasluvultaan Kentuckyn suurin ja Yhdysvaltojen 26. suurin kaupunki. Louisville sijaitsee Ohiojoen varrella.


title: Louisville

text:
Vuonna 2000 Louisvillessä oli 256 231 asukasta. Vuonna 2003 Louisville ja Jeffersonin piirikunta yhdistyivät yhteiseen hallintoon, jonka nimeksi tuli "Louisville-Jefferson County Metro Government", lyhyemmin "Louisville Metro". Tilastoissa näkyy myös "Louisville Metro balance", jossa on mukana entinen Louisville ja siihen kiinni kasvaneet esikaupungit, mutta ei erillisiä lähiöitä. Vuoden 2010 väestönlaskennassa tämän balance-alueen väkiluku oli 597 337, kun koko hallintoalueella oli 741 096 asukasta.
Metropolialueella asuu kokonaisuudessaan 1,5 miljoonaa asukasta Indianan Clarkin, Floydin, Washingtonin ja Harrisonin piirikunnissa.


title: Louisville

text: Kaupungissa sijaitsee Louisvillen yliopisto, joka on perustettu vuonna 1798.


title: Louisville

text: Vuoden kuumin kuukausi on heinäkuu, keskimääräinen ylin lämpötila 31,5 °C. Kylmintä on tammikuussa, keskimääräinen alin -2,9 °C. Vuoden keskimääräinen sademäärä on 1140 mm, lunta kertyy 33 cm.


title: Louisville

text: Kaupungin perusti George Rogers Clark vuonna 1778. Se on nimetty Ranskan kuninkaan Ludvig XVI:n ("Louis") mukaan. Ohiojoen putoukset, joiden takia jokilaivojen piti pysähtyä ja purkaa lastinsa, vaikuttivat kaupungin kasvamiseen. Louisville-Portland -kanava rakennettiin 1800-luvun alkupuolella putousten ohittamista varten. Yhdysvaltojen sisällissodassa Louisville oli Unionin armeijan eli Pohjoisvaltioiden merkittävä tukikohta.


title: Malmin Palloseura

text: Malmin Palloseura eli MPS on vuonna 1948 perustettu helsinkiläinen jalkapalloseura. Seuran miesten edustusjoukkue on pelannut lähinnä 2.–3. divisioonaa. Kaudella 2018 MPS/Atletico Malmi pelaa Kolmosessa ja MPS/Old Stars Nelosessa. Naisten edustusjoukkue pelaa samalla kaudella Naisten Kolmosessa.


title: Malmin Palloseura

text: Vuonna 2010 MPS:llä oli 38 joukkuetta eri sarjoissa. Joukkueista kuusi pelasi miesten, kaksi naisten sekä kolme ikämiesten (KKI) sarjoissa. 27 joukkuetta osallistui puolestaan juniorien, nappuloiden ja tyttöjen sarjoihin.


title: Malmin Palloseura

text: Miehissä MPS/Atletico Akatemia pelaa kaudella 2018 Kolmosessa ja MPS/Old Stars Nelosessa. MPS/Atletico Malmi aloitti vuonna 2002 Seiskassa ja on noussut sieltä vuosien aikana ylöspäin.


title: Malmin Palloseura

text: Naisten puolella MPS juhli Suomen mestaruutta ja Suomen Cupin voittoa kaudella 2003, mutta on sen jälkeen pelannut lähinnä 1.-2. divisioonaa. Kaudella 2018 MPS pelaa Naisten Kolmosessa. Naisten puolen tunnetuin MPS-kasvatti on maajoukkueenkin vakiokasvoihin kuulunut Anne Mäkinen.


title: Malmin Palloseura

text: Seura edusti Suomea UEFA Regions' Cupissa (amatöörijoukkueille tarkoitettu vuosittainen turnaus) kaudella 2010–2011.


title: Malmin Palloseura

text: MPS, eli "mapsi" tai "ämpsi", on tunnettu ja arvostettu juniorityöstään. Tunnetuimpia mapsilaisia ovat Vesa Vasara, John Weckström, Roope Heilala, Mika Kottila ja Jussi Vasara.


title: Malmin Palloseura

text: MPS on valittu Suomen Palloliiton Helsingin piirin Vuoden seuraksi 2003 sekä Fair play -seuraksi 1998.


title: Malmin Palloseura

text: MPS:n edustusjoukkueet pelaavat kotiottelunsa Tapanilan nurmella, Moisiontiellä Helsingin medialukion vieressä. Lisäksi MPS:n käytössä on medialukion ja Puistolan tennishallin kupeessa sijaitseva Tapanilan tekonurmi.


title: Limba noastră

text: Limba noastră (”Meidän kielemme”) on Moldovan kansallislaulu vuodesta 1994. Tätä ennen, maan itsenäistymisestä vuonna 1991, sen kansallislauluna oli Deșteaptă-te, române!, joka on myös Romanian kansallislaulu.


title: Limba noastră

text: Laulun on sanoittanut Alexei Mateevici (1888–1917) ja säveltänyt Alexandru Cristea (1890–1942). Mateevicin isänmaallisessa runossa on kaiken kaikkiaan kaksitoista säkeistöä, mutta niistä vain ensimmäinen, toinen, viides, yhdeksäs ja kahdestoista kuuluvat maan viralliseen kansallislauluun.


title: Ohrid

text: Ohrid on kaupunki Ohridjärven itärannalla Makedonian tasavallan lounaisosassa. Kaupungissa on 55 098 asukasta (vuonna 2010), ja se on Ohridin kunnan keskuspaikka. Ohridissa on lukuisia monumentteja ja nähtävyyksiä, ja vuonna 1980 kaupunki yhdessä Ohridjärven kanssa otettiin Unescon maailmanperintöluetteloon.


title: Ohrid

text: Kaupunki perustettiin antiikin aikaan nimellä "Lychnidos". Se sijaitsi Adrian meren sataman Dyrrachionin (Durrës) ja Bysantin toisiinsa yhdistävän "Via Egnatia" -tien varrella. Arkeologiset kaivaukset kertovat alueen kääntyneen jo aikaisin kristinuskoon. Lychnidoksen piispat osallistuivat useisiin ekumeenisiin kokouksiin.


title: Ohrid

text: Nimestä ”Ohrid” on ensimmäinen merkintä vuodelta 879. Vuosien 990 ja 1015 välillä Ohrid oli (läntisen) Bulgarian pääkaupunki. Kaupungin yllä kohoaa yhä Samuil-tsaarin linnoitus. Vuosina 990–1018 Ohrid oli Bulgarian patriarkaatin keskus, mutta Bysantin vallattua kaupungin vuonna 1018 patriarkaatti supistui arkkipiispan istuimeksi ja Ohrid asetettiin Konstantinopolin patriarkaatin valvontaan.


title: Ohrid

text: Keskiajalla Ohrid oli tärkeä kulttuurikeskus, ja ajalta on säilynyt useita kirkkoja ja luostareita. Ohridin luostareissa on laadittu uskonnollisia tekstejä 800-luvulta lähtien, jolloin muinaiskirkkoslaavia alettiin kirjoittaa. Siellä vaikutti Pyhä Klement Ohridialainen (830-916, ), joka oli pyhimysten Kyrillos ja Methodios oppilas. Klement Ohridialainen kehitti kyrillistä aakkostoa ja perusti Ohridin Pyhän Panteleimonin luostariin Makedonian ensimmäisen luostarikirjaston. Ohridia on pidetty myös kyrillisen kirjaimiston syntypaikkana. 1700-luvulle saakka Ohridin patriarkaatti oli vastuussa suurimmasta osasta balkanin ortodokseja. Lähes kaikki nykyään säilyneet kirkot ovat bysanttilaisten rakentamia, ja loput ovat peräisin lyhyeltä Serbian valtakaudelta keskiajan lopulla. Luostarien ja kirkkojen arkkitehtuurin ja taideaarteiden lisäksi Ohrid on tunnettu tyypillisestä balkanilaisesta kaupunkikuvastaan, joka on verrattavissa muun muassa Albanian Beratin ja Gjirokastërin kaupunkeihin.


title: Ohrid

text: 1300-luvun lopussa kaupungin valloittivat osmanit, joiden hallussa alue pysyi vuoteen 1912 asti. Turkkilaisten aiheuttaman paineen vuoksi kaupungin kristitty väestö väheni osmanien valtakauden alussa, ja vuonna 1664 kaupungissa oli vain 142 kristittyä taloa. Tilanne muuttui 1700-luvulla, kun Ohridista tuli kauppakaupunki. Vuosisadan loppupuolella kaupungissa oli noin 5 000 asukasta. 1700- ja 1800-lukujen vaihteessa Ohrid oli muun euroopanpuoleisen Osmanien valtakunnan tavoin levotonta aluetta. Puoli-itsenäiset feodaaliruhtinaat, kuten Mahmud Pasha Bushatlija ja Djeladin Beg hallitsivat Ohridia, eivätkä suostuneet maksamaan veroja keskushallitukselle käyttäen rahat omien armeijoidensa ylläpitoon. 1800-luvun loppuun mennessa Ohridissa oli 2 409 taloa ja 11 900 asukasta, joista 45 prosenttia oli islaminuskoisia.


title: Ohrid

text: 1400-luvun osmanimatkailija Evlia Celebian havaintojen tukeman legendan mukaan Ohridissa oli 365 kappelia, yksi jokaiselle päivälle. Nykyään määrä on huomattavasti pienempi, mutta keskiajalla Ohridia kutsttiin ”slaavilaiseksi Jerusalemiksi”.


title: Bügd Nairamdah Mongol

text: Bügd Nairamdah Mongol on Mongolian kansallislaulu. Laulu on syntynyt vuonna 1950. Sen on sanoittanut Tsendiin Damdinsüren ja sen ovat Bilegiin Damdinsuren ja Luvsanjamts Murjorj. Mongolialla on 1900-luvun aikana ollut useita kansallislauluja. Ensimmäinen oli käytössä 1924-1950, toinen 1950-1961 ja kolmas 1961-1991. Nykyinen versio on sama, joka oli käytössä vuosina 1950-1961. Siitä on kuitenkin jätetty pois laulun kolmas säkeistö, joka ylisti Leniniä, Stalinia sekä Mongolian omia vallankumoussankareita Damdin Süchbaataria ja Tšrorlogiin Tšoibalsania.


title: Siperian historia

text: Esihistoriallisena aikana Siperiaa asuttivat metsästäjä-keräilijäheimot, jotka puhuivat ilmeisesti paleoaasialaiseen kieliryhmään kuuluvia kieliä. Jossakin vaiheessa kivikaudella jokin länsisiperialainen kansa Ural-vuoriston lähistöllä omaksui uralilaiseen kielikuntaan kuuluvan kielen. Tästä kielenvaihdoksesta syntyivät samojedit. Uralilainen kielikunta ei nimestään huolimatta oli peräisin Uralilta vaan sen länsipuolelta Euroopasta. Itä-Siperiaan saapui etelästä turkkilaiskieliä puhuvaa paimentolaisväestöä tai ainakin siellä omaksuttiin näiden kieli. Näin syntyivät jakuutit. Siperiaan on tullut myöhemminkin turkkilaiskielisiä, muun muassa tataarit. Siperiaan saapui paimentolaisten mukana muitakin kieliä, muun muassa tunguusikielet ja myöhemmin 1200-luvulla sotaisasti mongolikielet.


title: Siperian historia

text: 1200-luvulla mongolit valloittivat vielä nimettömän alueen Uralin itäpuolelta. Mongolien ote alueeseen kuitenkin heikkeni, ja erillisestä Sibirin (Siperia) valtakunnasta mainitaan vuonna 1406. 1440-luvulla Siperia itsenäistyi lopullisesti mongolien Kultaisen ordan hajotessa, ja muodostui Siperian kaanikunta.


title: Siperian historia

text: Pian syntyi kuitenkin ristiriitoja Venäjän kanssa, joka pyrki innokkaasti hankkimaan lisäalueita idästä 1500-luvulla (Kazan 1552, Astrahan 1554, Sibirin kaupunki 1583 ja vähitellen koko tataarivaltakunta). Venäläiset tunkeutuivat seudulle 1600-luvulla jokia pitkin, perustivat useita kaupunkeja (Tomsk 1604, Jenisejsk 1619, Jakutsk 1632) ja pääsivät 1619 Ohotanmerelle. Vuoden 1680 rajajärjestelyissä Kiinan ja Venäjän väliseksi rajaksi määrättiin Jablonovyivuoret, mikä rajasi Siperian alueen etelästä. Nykyisin Siperian kielellinen kirjo on laaja, kun alueelle on tunkeutunut Venäjän vallan aikana ja neuvostoaikana myös slaavilaisten kielten puhujia.


title: Siperian historia

text: Siperiaa on käytetty vuodesta 1593 karkotusalueena, jonne aluksi lähetettiin törkeistä rikoksista tuomittuja sotavankeja ja 1700-luvulta lähtien sotavankeja ja poliittisia vankeja. 1900-luvulla alueelle alettiin perustaa myös pakkotyöleirejä. Neuvostoliitossa 1930-luvun lopulla alkaneet Josif Stalinin poliittisista syistä toimeenpannut vainot vaativat n. 1,5 miljoonaa ihmishenkeä.


title: Siperian historia

text: Siperian radan rakentaminen 1891–1904 pani alulle muuttoliikkeen Siperiaan ja merkitsi alkua sen luonnonvarojen merkittävälle hyödyntämiselle sekä laajalle teollistamiselle.


title: Dino Dvornik

text: Miljenko "Dino" Dvornik (20. elokuuta 1964 – 7. syyskuuta 2008) oli kroatialainen muusikko. Hän oli kotoisin Splitistä.


title: Dino Dvornik

text: Lapsuudessaan 1970-luvulla Dvornik esiintyi isänsä, maineikkaan näyttelijän Boris Dvornikin, elokuvissa ja televisio-ohjelmissa. 1980-luvulla hän siirtyi muusikonuralle ja on 1990-luvulta lähtien keskittynyt tekno-musiikkiin. Hänen tunnetuin kappaleensa on "Ništa kontra Splita", millä hän voitti Splitin musiikkifestivaalien kilpailun.


title: Dino Dvornik

text: Sittemmin hän esiintyi perheensä kanssa tosi-tv-ohjelmassa "Dvornikovi".


title: Yhdysvaltain väestönlaskentavirasto

text: Yhdysvaltain väestönlaskentavirasto (, virallisesti "Bureau of the Census") on Yhdysvaltain kauppaministeriön yksikkö, jonka tehtäväksi on Yhdysvaltain perustuslaissa määritelty valtion väestönlaskenta. Perustuslaki määrää, että väestönlaskenta on tehtävä vähintään kymmenen vuoden välein. Näin kullekin osavaltiolle voidaan määrittää oikea osuus Yhdysvaltain edustajainhuoneen paikoista. Virasto on myös vastuussa tilastojen keräämisestä kansakunnasta, sen ihmisistä ja taloudesta.


title: Yhdysvaltain väestönlaskentavirasto

text: Väestönlaskentaviraston budjetti ja työntekijämäärä vaihtelevat suuresti vuosittain. Väestönlaskentojen aikaan viraston budjetti moninkertaistetaan ja se palkkaa kymmeniätuhansia osa-aikaisia työntekijöitä.


title: Yhdysvaltain väestönlaskentavirasto

text: Väestönlaskenta on Yhdysvalloissa suoritettu kymmenen vuoden välein aina vuodesta 1790.


title: Liberté

text: Liberté (”Vapaus”) on Guinean kansallislaulu aina maan itsenäistymisestä vuonna 1958. Laulun on säveltänyt Kodofo Moussa, sen kirjoittaja on tuntematon.


title: Leif Lindgren

text: Leif Lindgren voi tarkoittaa seuravia:


title: Konala Cartelli

text: Konala Cartelli eli KC on vuonna 2001 Helsingin Konalassa perustettu rap-yhtye. Sen nykyisiä jäseniä ovat rap-artistit Gabi, Mängi, Stabi, Veejay, DJ / tuottaja Jivefunk sekä räppäri / tuottaja Visva.


title: Konala Cartelli

text: Konala Cartellin ensimmäinen kappale "Konala Cartelli" julkaistiin vuonna 2001 suomihiphop.com -sivustolla (nyk. Basso.fi). Tällöin yhtyeen kokoonpanoon kuului vielä Solonen, joka erosi yhtyeestä ennen ensimmäisen albumin julkaisua. Ensimmäisen julkaistun kappaleen jälkeen yhtye julkaisi kappaleitaan Mikseri.netissä. Mängimies liitty yhtyeeseen vuonna 2002 ja yhtye julkaisi syksyllä 2002 "Konala Cartelli pt. 2" -nimisen kappaleen ja ilmoitti pian sen jälkeen ryhtyvänsä tekemään levyä. Konala Cartelli julkaisi omakustanteena "Kämmenlaiva"-nimisen albumin Pipefesteillä, elokuussa vuonna 2003. 2004 yhtye esiintyi uudelleen Pipefesteillä ja samaan aikaan yhtye julkaisi "Kuuminta hottia – Streettape vol. 1" -niminen mixtapen. Vuoden 2005 alussa Mängimies erosi yhtyeestä. Vuonna 2006 yhtye julkaisi 3 kappaletta sisältävän "Rakkauden tukkumyymälä"-singlen. Aktiivisesta bänditoiminnasta Tunkio on jättäytynyt vuoden 2010 tietämillä. Samoihin aikoihin aiemmin yhtyeen DJ:nä toiminut DJ D-lemma jäi taka-alalle ja DJ Jivefunkista tuli KC:n varsinainen DJ. Yhtyeen entinen jäsen Mängimies puolestaan liittyi takaisin yhtyeeseen vuonna 2010. Konala Cartellin ensimmäinen musiikkivideo "Jep jep joo" julkaistiin 25. marraskuuta 2011 ja sillä vierailee myös Solonen. Aiemmin vain tuottajan ominaisuudessa toiminut Visva räppää myös kyseisellä kappaleella. Lisäksi kappaleella räpätään yhtyeen aiemmasta linjasta poiketen pelkästään suomeksi. 2015 yhtye julkaisi singelnä "Mahottomat jutut" -nimisen kappaleen, jolla on mukana yhtyeen extended fämiin lukeutuva Oulusta Konalaan muuttanut räppäri Tembe. 29. joulukuuta 2017 KC julkaisi toisen musiikkivideonsa, "N.O.P.P.". Yhtye on vihjaillut palailevansa keikkalavoille vuoden 2018 aikana.


title: Konala Cartelli

text:
Konala Cartelli on omakustanneyhtyeeksi suhteellisen tunnettu. "Kämmenlaiva"-levyn julkaisun myötä yhtye esiintyi Suomessa tasaiseen tahtiin vuoteen 2006 saakka ja debyyttialbumia pidettiin monelta osin innovatiivisena pakettina; se voitti mm. www.suomihiphop.com-yhteisön pitämän Vuoden levy -äänestyksen vuonna 2003
Konala Cartellin julkaisut ovat myyneet omakustanteiksi hyvin.
Yhtyeen kappaleita on striimattu useita miljoonia kertoja, tunnetuimpana teoksena "Jep Jep Joo" -musiikkivideo yli miljoonalla katselukerralla.


title: Konala Cartelli

text:
Yhtye on ollut useiden ulkomaalaisten esiintyjien lämmittelijänä (mm. Pete Rock, Afu-Ra, The Jungle Brothers).
KC:n suurimmat konsertit olivat Pipefest-festivaali vuosina 2003, 2004 ja 2006, Turnin' Fest -festivaali vuonna 2005, sekä kahtena päivänä Backstage-tapahtumassa Helsingin jäähallissa vuonna 2005 yhdessä Indican ja Negativen kanssa. Backstage-tapahtuman yleisömääräksi järjestäjä ilmoitti noin 13 000 kävijää. . Yhtye on ollut keikkatauolla vuoden 2006 lopusta lähtien, mutta kertonut palaavansa keikkalavoille vuoden 2018 aikana.Kaikki jäsenet eivät ole kotoisin Konalasta, vaikka yhtye onkin perustettu siellä. Veejayn juuret juontavat Ouluun, Stabi on Pohjois-Helsingistä, ja aiemmista jäsenistä Solonen on Kokkolasta, Tunkio on Oulusta ja Mängimies Espoosta. Tuottaja Visva ja DJ D-lemma asuvat myös Helsingissä, mutta ainoastaan Gabi on asunut Konalassa. Lisäksi yhtyeen laajennetussa piirissä vaikuttava Tembe asuu Konalassa. Yhtyeen studio sijaitsi Konalassa vuoteen 2014 saakka.


title: La Tchadienne

text: La Tchadienne (”Tšadilainen”) on Tšadin kansallislaulu aina maan itsenäistymisestä vuonna 1960. Laulun on sanoittanut Louis Gidrol opiskelijaryhmineen ja sen on säveltänyt Paul Villard.


title: Mark Sanford

text: Marshall Clement ”Mark” Sanford Jr. (s. 28. toukokuuta 1960) on Yhdysvaltain republikaanisen puolueen poliitikko ja Etelä-Carolinan osavaltion entinen kuvernööri. Hän toimi kuvernöörin virassa 15. tammikuuta 2003 – 12. tammikuuta 2011. Tätä ennen hän toimi vuosina 1995–2001 Yhdysvaltain edustajainhuoneen jäsenenä. Sanford herätti kuvernöörinä usein julkista närkästystä, muun muassa lähtemällä purjehtimaan Bermudalle kesken osavaltion budjettineuvottelujen. Time-lehti valitsi hänet yhdeksi kolmesta huonoimmasta kuvernööristä marraskuussa 2005.


title: Mark Sanford

text:
Vuonna 2009 Mark Sanford tunnusti tehneensä aviorikoksen. Tästä seuranneen kohun johdosta hän ilmoitti eroavansa republikaanikuvernöörien yhdistyksen puheenjohtajan paikalta. Pettämiskohun jälkeen hän myös erosi vaimostaan Jennystä, jonka kanssa oli ollut naimisissa 20 vuotta, ja jonka kanssa hänellä on neljä yhteistä lasta. Ero astui voimaan vuonna 2010.
Toukokuussa 2013 Sanford palasi Yhdysvaltain edustajainhuoneen jäseneksi Etelä-Carolinan ensimmäisestä vaalipiiristä erikoisvaalissa, joka järjestettiin vaalipiirin edellisen edustajan Tim Scottin siirryttyä Yhdysvaltain senaatin jäseneksi. Hän voitti vastaehdokkaansa, demokraattien Elizabeth Colbert Buschin yhdeksän prosenttiyksikön erolla.


title: Ylä-Itävalta

text: Ylä-Itävalta () on yksi Itävallan yhdeksästä osavaltiosta. Ylä-Itävallalla on rajaa lännessä Saksan ja pohjoisessa Tšekin tasavallan kanssa. Naapuriosavaltiot ovat idässä Ala-Itävalta, etelässä Steiermark ja lounaassa Salzburg. Osavaltiossa on arviolta 1 437 251 asukasta (2015) ja sen pinta-ala on 11 980 neliökilometriä. Osavavaltion pääkaupunki on Linz ja kuvernööri Josef Pühringer.


title: For The Gambia Our Homeland

text: For The Gambia Our Homeland ("Gambian, kotimaamme puolesta") on Gambian kansallislaulu, joka otettiin käyttöön maan itsenäistyessä 1965. Laulun on sanoittanut Virginia Julie Howe ja säveltänyt Jeremy Frederick Howe (perustuen mandinka-kansan perinteiseen lauluun Foday kaba dumbuya).


title: For The Gambia Our Homeland

text: Englanninkieliset sanat


title: For The Gambia Our Homeland

text: Suomenkielinen käännös


title: LaGrange

text: LaGrange on vuonna 1825 perustettu kaupunki Yhdysvaltain Georgian osavaltiossa. Sen pinta-ala on 76,5 km² (vettä 1,5 km²) ja asukasluku 25 998 (). Asukkaista 35 % on valkoisia ja 60 % mustia. Kaupunki on etnisesti erittäin jakautunut, mustat ja valkoiset asuvat omilla alueillaan erillään toisistaan. Koulutus- ja virkistysmahdollisuudet olivat 1980-luvun loppuun saakka tarjolla käytännössä vain ylemmän keskiluokan kaupunkilaisille.


title: Tornado Alley

text: Tornado Alley () on termi, joka viittaa alueeseen Yhdysvalloissa, jossa tornadot ovat yleisimpiä. Se sisältää suuret alankoalueet Mississippi-, Ohio- ja alemman Missourijoen laaksoissa, kuten myös Yhdysvaltojen kaakkoiset osavaltiot. Vaikka yksikään osavaltio Alaskaa lukuun ottamatta ei ole täysin vapaa tornadoista, ne ovat kaikkein yleisimpiä Suurilla tasangoilla Kalliovuorten ja Appalakkien välisellä alueella, jossa alankoalueet ovat kaikkein tasaisimmillaan ja jossa pohjoisen kylmät ja etelän kuumat ilmamassat siten pääsevät esteettä kohtaamaan.


title: Tornado Alley

text: Tornado Alleyn sydämessä rakennusmääräykset ovat tiukempia kuin muissa Yhdysvaltain osissa vaatien vahvennettuja kattoja ja turvallisempia kiinnityksiä rakennuksen ja perustan välillä. Muita toimintoja ovat myrskykellareiden rakentaminen ja puolustussireenien asentaminen. Tornadoita käsitellään myös paljon mediassa.


title: Artūrs Irbe

text: Artūrs Irbe (s. 2. helmikuuta 1967 Riika) on latvialainen entinen jääkiekkomaalivahti, joka aloitti uransa Neuvostoliiton pääsarjajoukkue Dynamo Riiassa. Dynamon ykkösmaalivahdiksi hän nousi kaudella 1987–1988. Nykyään hän toimii Washington Capitalsin maalivahtivalmentajana.


title: Artūrs Irbe

text: Neuvostoliiton maajoukkueessa Irbe pelasi MM-kisoissa 1989 ja 1990 saavuttaen kultaa. Vuonna 1990 Irbe valittiin turnauksen parhaaksi maalivahdiksi. Irbe kieltäytyi pelaamasta Neuvostoliiton joukkueessa 1991, koska Latvia oli julistautunut itsenäiseksi 4. toukokuuta 1990 ja Neuvostoliitto yritti pysäyttää itsenäistymisprosessin asevoimin tammikuussa 1991. Irbe oli myös barrikaadeilla Riiassa mahdollisen neuvostohyökkäyksen varalta. Latvian itsenäistymisen jälkeen Irbe pelasi Latvian maajoukkueessa monissa MM-kisoissa ja vuosien 2002 sekä 2006 talviolympialaisissa.


title: Artūrs Irbe

text: Minnesota North Stars varasi Irben NHL:ään vuonna 1989 numerolla 196. Hänen ensimmäinen NHL-seuransa oli San Jose Sharks vuosina 1991–1996. Sharks-vuosien aikana Irbe nousi kulttihahmoksi San Josessa. Pitkälti Irben torjuntojen ansiosta joukkue nousi ensi kertaa pudotuspeleihin kaudella 1993–1994 ja voitti Detroit Red Wingsin.


title: Artūrs Irbe

text: Loukkaannuttuaan ja pelattuaan huonon kauden 1995–1996 Irbe siirtyi Dallas Starsin ja sitten Vancouver Canucksin kakkosmaalivahdiksi, kunnes aloitti Carolina Hurricanesissa kaudella 1998–1999. Hurricanesissa Irbe saavutti NHL-uransa huippuhetket noustuaan 2001–2002 aina finaalisarjaan asti, jossa joukkue hävisi Detroit Red Wingsille. Kesäkuussa 2004 hänet myytiin Columbus Blue Jacketsiin, jossa hän ei kuitenkaan pelannut otteluita.


title: Artūrs Irbe

text: Kaudella 2005–2006 Irbe edusti itävaltalaista EC Salzburgia. Torinon olympialaisissa 2006 Irbe toimi Latvian joukkueen lipunkantajana avajaisissa.


title: Artūrs Irbe

text: Pelaajauransa jälkeen Irbe on toiminut valmentajatehtävissä. Vuodesta 2014 lähtien hän on toiminut Buffalo Sabresin maalivahtivalmentajana. Marraskuussa 2014 Irbe kuului yhden ottelun ajan myös Buffalon kokoonpanoon, kun Michal Neuvirth loukkaantui ja joukkue tarvitsi nopeasti varamaalivahtia.


title: Suuret tasangot

text: Suuret tasangot () on laaja preeria-alue, joka sijaitsee Kalliovuorten itäpuolella Yhdysvalloissa ja Kanadassa. Tasankoalueen pituus pohjois-eteläsuunnassa on noin 4 800 kilometriä. Tasangot ulottuvat New Mexicon, Texasin, Oklahoman, Coloradon, Kansasin, Nebraskan, Wyomingin, Montanan, Etelä-Dakotan ja Pohjois-Dakotan osavaltioiden alueelle Yhdysvalloissa sekä Albertan, Manitoban ja Saskatchewanin provinsseihin Kanadassa.


title: Suuret tasangot

text: Suurten tasankojen pinta-ala vaihtelee määritelmän ja lähteen mukaan; esimerkiksi Encyclopædia Britannica -tietosanakirjan mukaan se on suunnilleen 2,9 miljoonaa neliökilometriä.


title: Maya Pedersen-Bieri

text: Maya Pedersen-Bieri (s. 27. marraskuuta 1972 Spiez, Sveitsi) on sveitsiläinen skeletonkelkkailija, olympiavoittaja, maailman- ja Euroopan-mestari.


title: Maya Pedersen-Bieri

text: Maya Pedersen-Bieri on voittanut lajin maailmanmestaruuden vuosina 2001 ja 2005, olympiakultaa Torinossa 2006 sekä EM-kisoissa kultaa 2006 ja hopeaa 2005. Kaudella 1997–1998 hän voitti maailmancupin kokonaiskilpailun.


title: Maya Pedersen-Bieri

text: Pedersen-Bieri on naimisissa valmentajansa Snorre Pedersenin kanssa. Hän asuu Norjassa Øyerissä, lähellä Lillehammeria.


title: Bryce Canyonin kansallispuisto

text: Bryce Canyonin kansallispuisto on kansallispuisto, joka sijaitsee Lounais-Utahissa Yhdysvalloissa. Nimestään huolimatta kansallispuistolle nimensä antanut luonnonmuodostelma ei ole kanjoni, vaan enemminkin valtava eroosion luoma amfiteatteri. Paikan löytäneen Ebenezer Brycen väitetään kuvanneen sitä ”hitonmoiseksi paikaksi lehmän hukkaamiseen”. Kansallispuisto perustettiin vuonna 1928.


title: Mongolia talviolympialaisissa 2006

text: XX talviolympialaisissa Italian Torinossa 10. helmikuuta – 26. helmikuuta vuonna 2006 Mongoliaa edusti kaksi urheilijaa, molemmat maastohiihtäjiä.


title: Mongolia talviolympialaisissa 2006

text: Khash Erdene Khurelbaatar osallistui miesten 15 kilometrin perinteisen hiihtotavan kilpailuun ja sijoittui 86. sijalle ajalla 48.47,2 ja Ochirsuren Erdene Ochir osallistui naisten 10 kilometrin perinteisen hiihtotavan kilpailuun ja sijoittui 68. sijalle ajalla 36.40,1.


title: Archesin kansallispuisto

text: Archesin kansallispuisto on kansallispuisto Utahissa Yhdysvalloissa, jonka alueella on yli 2 000 luonnollista hiekkakivikaarta ja useita muita geologisia erikoisuuksia. Kuuluisin kaarista on Delicate Arch.


title: Kuolemanrangaistus Yhdysvalloissa

text: Kuolemanrangaistus on käytössä 31 Yhdysvaltojen osavaltiossa. Osavaltioiden ohella myös liittovaltiolla ja Yhdysvaltain asevoimilla on oikeus tuomita ihmisiä kuolemaan. Vuonna 1972 korkeimman oikeuden käsittelemä oikeustapaus keskeytti kuolemanrangaistukset koko maassa, ja ne otettiin takaisin käyttöön vuonna 1976. Tämän jälkeen maassa on teloitettu yli 1 400 henkilöä.


title: Kuolemanrangaistus Yhdysvalloissa

text: Yhdysvallat on ainoa länsimaa, jossa on kuolemanrangaistus käytössä. Vuonna 2007 tehdyn mielipidemittauksen mukaan 69 prosenttia maan asukkaista kannatti rangaistusta. 1900-luvun keskivaiheilla kannatus putosi jopa alle 50 prosenttiin, mutta alkoi taas nousta, kun rangaistuksia jatkettiin 1970-luvun puolivälissä. Eniten kuolemanrangaistuksia määrätään etelävaltioissa ja niistä varsinkin Texasissa.


title: Kuolemanrangaistus Yhdysvalloissa

text: Uusien tieteellisten menetelmien avulla on selvinnyt, miten paljon tuomiot ovat kohdistuneet syyttömiin. Stanfordin yliopistossa tehdyn tutkimuksen mukaan kuolemanrangaistukset ovat olleet "sattumanvaraisia ja syrjiviä", eli rotu ja varallisuus vaikuttavat tuomioon. Vuodesta 1973 lähtien on vapautettu yli 150 tuomittua.


title: Kuolemanrangaistus Yhdysvalloissa

text: Ennen 1970-lukua korkein oikeus oli käsitellyt yksittäisiä kuolemantuomiotapauksia, ja 1930-luvulta lähtien se oli kumonnut noin neljäkymmentä tuomiota. Tapaukset liittyivät muun muassa pakotettuihin tunnustuksiin tai valamiehistön valintaan. 1960-luvulla nousi esille kysymys siitä, voisiko itse kuolemanrangaistus olla Yhdysvaltain perustuslain vastainen.


title: Kuolemanrangaistus Yhdysvalloissa

text: Vuoden 1972 oikeustapauksessa "Furman vastaan Georgia" korkein oikeus päätti äänin 5–4, että Georgian osavaltion laki ei ohjeistanut valamiehistöä tarpeeksi siitä, milloin tuomitulle tulee antaa kuolemanrangaistus. Kuolemanrangaistuksen saaminen oli siis mielivaltaista, ja täten ”julmaa ja epätavallista” ja vastoin perustuslain kahdeksatta lisäystä. Päätös vaikutti myös muihin osavaltioihin, joten kaikkien yli 600:n teloitusta odottavien tuomiot muutettiin elinkautisiksi. Päätöksellään oikeus määritteli standardin, jonka mukaan rangaistus on ”julma ja epätavallinen”, jos se on liian ankara rikokseen nähden, mielivaltainen, loukkaa yhteiskunnan oikeudentuntoa tai jos se ei ole tehokkaampi kuin vähemmän ankara rangaistus.


title: Kuolemanrangaistus Yhdysvalloissa

text: Osavaltiot reagoivat päätökseen muuttamalla lakejaan, ja vuonna 1976 käsitellyssä tapauksessa "Gregg vastaan Georgia" korkein oikeus hyväksyi muutokset, joten kuolemanrangaistuksia voitiin taas antaa. Maassa ei ollut tehty teloituksia vuoden 1967 jälkeen, koska osavaltioiden tuomioistuimet odottivat korkeimman oikeuden päätöksiä.


title: Kuolemanrangaistus Yhdysvalloissa

text: Kuolemanrangaistusten jatkamisen jälkeen korkein oikeus on tehnyt rajoituksia siihen, minkälaisiin rikoksiin ja rikoksentekijöihin sitä voidaan soveltaa. Mielisairaiden teloittaminen kiellettiin vuonna 1986 ja kehitysvammaisten vuonna 2002. Alle 16-vuotiaana rikoksensa tehneiden teloittaminen kiellettiin vuonna 1988, ja vuonna 2005 ikärajaa nostettiin kahdeksaantoista. Vuodesta 2008 lähtien väkivaltarikoksista kuolemanrangaistuksen on voinut saada vain murhasta. Tuolloin käsittelyssä oli lapsen raiskaamista koskeva oikeustapaus "Kennedy vastaan Louisiana". Koska kyseisestä rikoksesta oli mahdollista saada kuolemantuomio vain muutamassa osavaltiossa, katsoi korkein oikeus kansallisen konsensuksen olevan sitä vastaan, ja äänin 5–4 oikeus päätti sen siten olevan perustuslain vastainen rangaistus.


title: Kuolemanrangaistus Yhdysvalloissa

text: Kun valamiehistö on ensin todennut henkilön syylliseksi, sama valamiehistö päättää, saako tämä kuolemanrangaistuksen. Muutamassa osavaltiossa tuomarilla on ollut valta muuttaa valamiehistön antama rangaistus, ja Alabama oli ainoa osavaltio, jossa tuomari pystyi muuttamaan valamiehistön langettaman elinkautisen vankeustuomion kuolemanrangaistukseksi.


title: Kuolemanrangaistus Yhdysvalloissa

text: Tuomittu voi valittaa saamastaan kuolemantuomiosta korkeampaan oikeusasteeseen ja vaatia tuomion kumoamista ja muuttamista.


title: Kuolemanrangaistus Yhdysvalloissa

text: Lopullisen päätöksen tultua korkeimman oikeuden tuomari tai kuvernööri allekirjoittaa lopullisen päätöksen, jolloin määrätään teloituspäivä. Tuomittu saa tietää päivämäärän vähintään kuukautta ennen, mutta yleensä muutamaa kuukautta ennen teloituspäivää.


title: Kuolemanrangaistus Yhdysvalloissa

text:
Tuomittu voi tämän jälkeen esittää kaikki valitukset suoraan korkeimmalle oikeudelle ja pyytää päivämäärän siirtämistä mahdollisten uusien valitusten käsittelyn ajaksi. Teloituspäivän siirtämistä voi anoa myös suoraan osavaltion kuvernööriltä, joka voi myöntää teloituksen lykkäämisen aivan teloitushetkellä. Yleensä teloitusta lykätään silloin 30 vuorokautta, jolloin uudet valitukset jätetään oikeudelle.
Ennen teloitusta tuomittu saa toiveittensa mukaisen viimeisen aterian. Tuomitulle annetaan myös mahdollisuus keskustella papin tai muun uskontokunnan edustajan kanssa.


title: Kuolemanrangaistus Yhdysvalloissa

text: Ennen teloitusta tuomittu siirretään teloitushuoneeseen, jossa vankilanjohtaja lukee tuomion ja kysyy, haluaako tuomittu antaa lausunnon. Mahdollisen lausunnon jälkeen teloitus tapahtuu vankilanjohtajan määräyksestä. Teloitushetki määräytyy jokaisen osavaltion määräysten mukaan.


title: Kuolemanrangaistus Yhdysvalloissa

text: Teloituskammio on ikkunoitu. Ikkunoissa on verhot, jotka avataan tuomion täytäntöönpanon ajaksi. Tuomiota seuraa joukko todistajia. Paikalla voi olla tuomitun asianajaja sekä uhrin ja tuomitun omaisia.


title: Kuolemanrangaistus Yhdysvalloissa

text: Teloitusta seuraa aina oikeuslääketieteellinen ruumiinavaus, jossa kuolinsyy varmistetaan. Tämän jälkeen tuomittu luovutetaan yleensä omaisten haudattavaksi, jos he niin haluavat. Mikäli omaisia ei ole tai he eivät halua, tuomittu haudataan osavaltion määräämälle paikalle.


title: Kuolemanrangaistus Yhdysvalloissa

text:
Hirttäminen oli pääasiallinen teloitustapa 1920-luvulle asti; ne olivat usein julkisia tilaisuuksia. Ampumalla on toteutettu yli 140 teloitusta, joista viimeisin Utahissa vuonna 2010. 1800-luvun lopulla otettiin käyttöön sähkötuoli, jota pidettiin hirttämistä inhimillisempänä teloitustapana. New Yorkin osavaltiossa kehitetty sähkötuoli levisi muihin osavaltioihin, ja siitä tuli yleisin teloituskeino. Joissakin osavaltioissa otettiin käyttöön myös kaasukammio. Myrkkyruiske kehitettiin Oklahomassa, ja Texas oli ensimmäinen osavaltio, joka käytti sitä joulukuussa 1982.
Vuoden 1976 jälkeen Yhdysvalloissa on teloitettu 1321 vankia joista naisia 12 (tilanne 30.01.2013) viittä eri teloitustapaa käyttäen. Ylivoimaisesti eniten tuomittuja, 1146, on surmattu tappavalla ruiskeella. Toiseksi yleisin teloitustapa on sähkötuoli, jossa on kuollut 158 tuomittua. Lisäksi 11 vankia on teloitettu kaasukammiossa, kolme hirtetty ja Utahin osavaltiossa kolme vankia on ammuttu.


title: Kuolemanrangaistus Yhdysvalloissa

text: Euroopan komissio on asettanut tarkat vientirajoitukset muun muassa tiopentaalille ja pentobarbitaalille, jotta niitä ei voisi myydä teloittamistarkoitukseen. Rajoituksia ovat asettaneet myös monet yksittäiset yritykset Yhdysvalloissa ja Euroopassa, joko moraalisista tai liiketaloudellisista syistä. Toukokuussa 2016 lääkejätti Pfizer ilmoitti pyrkivänsä varmistamaan, ettei sen tuotteita käytetä teloituksiin. Kemikaalien saantivaikeuksien takia jotkin osavaltiot ovat alkaneet käyttää muita, aiemmin testaamattomia aineita, tai ne ostavat kemikaaleja salaa paljastamatta niiden toimittajia. Jotkin osavaltiot ovat ottaneet takaisin käyttöön sähkötuolin, ampumisen tai kaasukammion siltä varalta, että myrkkyruiskeet loppuvat.


title: Kuolemanrangaistus Yhdysvalloissa

text: Liittovaltio on teloituttanut kolme ihmistä (kaikki miehiä) vuoden 1976 jälkeen. Rikoksesta riippuen tuomiot pannaan täytäntöön joko tappavalla ruiskeella tai noudatetaan sen osavaltion käytäntöä, jossa tuomio on määrätty. Jos osavaltiossa ei ole kuolemanrangaistusta, käytetään jonkin muun osavaltion menetelmää.


title: Kuolemanrangaistus Yhdysvalloissa

text: Tällä hetkellä 61 liittovaltion vankia on odottamassa tuomionsa täytäntöönpanoa. Liittovaltion kuolemantuomitut on sijoitettu Indianassa sijaitsevaan USP Terre Haute -laitokseen, jossa myös teloitukset tapahtuvat.


title: Kuolemanrangaistus Yhdysvalloissa

text: Yhdysvaltain asevoimat ei ole teloittanut yhtään ihmistä vuoden 1961 jälkeen. Sitä ennen teloituksia oli tehty yli 1200, joista yli 100 vuoden 1916 jälkeen. Jos teloituksia tulevaisuudessa tapahtuu, ne pannaan täytäntöön tappavalla ruiskeella.


title: Kuolemanrangaistus Yhdysvalloissa

text: Vuonna 1983 asevoimien valitustuomioistuin United States Court of Appeals for the Armed Forces totesi asevoimien kuolemantuomiolakien olevan perustuslain vastaisia. Seuraavana vuonna presidentti Ronald Reagan allekirjoitti toimeenpanoasetuksen, joka palautti rangaistuksen käyttöön. Siihen lisättiin yksitoista raskauttavaa asianhaaraa, joiden perusteella kuolemantuomio voidaan antaa.


title: Kuolemanrangaistus Yhdysvalloissa

text: Elokuussa 2017 tuomion täytäntöönpanoa odottavia vankeja oli viisi, kaikki miehiä. Asevoimien vankila on United States Disciplinary Barracks, joka sijaitsee Leavenworthissa, Kansasissa. Vain Yhdysvaltain presidentti voi muuttaa asevoimien antaman kuolemantuomion elinkautiseksi. Vuoden 1976 jälkeen näin on tehnyt yksi presidentti, Barack Obama, tammikuussa 2017.


title: Kuolemanrangaistus Yhdysvalloissa

text: Kuolemanrangaistus ei ole käytössä seuraavilla Yhdysvaltain alueilla: Washington D.C., Amerikan Samoa, Guam, Pohjois-Mariaanit, Puerto Rico ja Yhdysvaltain Neitsytsaaret.


title: Kuolemanrangaistus Yhdysvalloissa

text: Asukaslukuun suhteutettuna Alabaman osavaltiossa annetaan eniten kuolemantuomiota. Teloitusten suhteellisessa määrässä se on kuudentena. Osavaltiossa on teloitettu yli 700 henkilöä, joista vuoden 1976 jälkeen yli 60.


title: Kuolemanrangaistus Yhdysvalloissa

text: Vuoteen 2017 asti Alabama oli ainoa osavaltio, joka antoi tuomarin muuttaa valamiehistön langettaman elinkautisen vankeustuomion kuolemanrangaistukseksi. Viidesosa osavaltion kuolemantuomioista oli tällaisia tapauksia. Osavaltion lainsäätäjät poistivat tuomarin erioikeuden huhtikuussa 2017.


title: Kuolemanrangaistus Yhdysvalloissa

text: Alaskan osavaltiossa ei ole koskaan ollut kuolemanrangaistusta käytössä, koska se poistettiin alueen lainsäädännöstä vuonna 1957, jolloin Alaska oli Yhdysvaltain territorio. Tätä ennen Alaskassa tehtiin joitakin teloituksia, jotka ennen vuotta 1900 toteuttivat kaivosmiesten epäviralliset tuomioistuimet ja vuosisadan vaihteen jälkeen Yhdysvaltain liittovaltion viranomaiset. Viimeinen teloitus tehtiin vuonna 1950.


title: Kuolemanrangaistus Yhdysvalloissa

text: Alaskassa on tehty yrityksiä ottaa kuolemanrangaistus käyttöön, mutta ne ovat epäonnistuneet.


title: Kuolemanrangaistus Yhdysvalloissa

text: Arizonassa on teloitettu noin 150 henkilöä, joista 104 ennen vuotta 1976. Vuoden 2017 lopulla osavaltion kuolemanjonossa oli 125 tuomittua, joista kaksi oli naisia. Jos tuomio on annettu ennen vuoden 1992 marraskuuta, tuomittu voi valita teloitustavaksi myrkkyruiskeen sijasta kaasukammion.


title: Kuolemanrangaistus Yhdysvalloissa

text: Arizonalla on ollut vaikeuksia teloituksessa käytettävien kemikaalien kanssa. Vuonna 2011 se vaihtoi tiopentaalin pentobarbitaaliin, koska Yhdysvaltain oikeusministeriön mukaan tiopentaali oli tuotu maahan laittomasti. Vuonna 2015 FDA-viranomaiset takavarikoivat kemikaaleja, joita Arizona yritti tuoda Intiasta.


title: Kuolemanrangaistus Yhdysvalloissa

text: Vuonna 2014 liittovaltion tuomari määräsi osavaltion teloitukset lykättäviksi sen jälkeen, kun yhden tuomitun teloitus oli kestänyt lähes kaksi tuntia. Teloituksessa käytettiin midatsolaamia ja hydromorfonia. Vuonna 2017 Arizona sai luvan jatkaa teloituksia, mutta sillä ei ainakaan heti päätöksen jälkeen ollut tarvittavia kemikaaleja.


title: Kuolemanrangaistus Yhdysvalloissa

text: Arkansasin osavaltiossa on teloitettu yli viisisataa henkilöä, joista noin kolmekymmentä vuoden 1976 jälkeen. Teloitusta odottavia vankeja on myös noin kolmekymmentä (tilanne marraskuussa 2017).


title: Kuolemanrangaistus Yhdysvalloissa

text:
Keväällä 2017 Arkansas oli aikeissa teloittaa kahdeksan tuomittua alle kahden viikon sisällä, ennen kuin sen myrkkyruiskeeseen tarvittavan lääkeaine Midazolamin varastot vanhentuisivat. Edellinen teloitus osavaltiossa oli tehty vuonna 2005. Neljä tuomituista teloitettiin kahdeksan päivän sisällä, ja loppujen neljän teloitukset lykkääntyivät.
Coloradossa on tehty noin sata teloitusta, joista vuoden 1976 jälkeen vain yksi, vuonna 1997. Tuomion täytäntöönpanoa odottaa kolme vankia (tilanne huhtikuussa 2017).


title: Kuolemanrangaistus Yhdysvalloissa

text: Connecticutin osavaltio poisti kuolemanrangaistuksen huhtikuussa 2012. Connecticut on 17. osavaltio, joka on lakkauttanut kuolemanrangaistuksen. Osavaltiossa oli teloitettu 126 ihmistä, joista vain yksi vuoden 1976 jälkeen. Vuonna 1786 teloitettu 12-vuotias Hannah Ocuish saattaa olla nuorin Yhdysvalloissa teloitettu henkilö.


title: Kuolemanrangaistus Yhdysvalloissa

text: Lakiesitystä yritettiin saada läpi jo 2009, jolloin sen esti kuvernööri Jodi Rell. Kaksi vuotta aiemmin osavaltiota oli kuohuttanut tapaus, jossa kaksi miestä murtautui taloon ja raiskasi perheen äidin ja 11-vuotiaan tyttären ja murhasi heidät sekä perheen 17-vuotiaan tyttären. Perheen isä selvisi hengissä. Miehet tuomittiin kuolemaan 2010-luvun alussa.


title: Kuolemanrangaistus Yhdysvalloissa

text: Vuonna 2012 säädetty laki ei koskenut jo kuolemaantuomittuja vankeja eikä ennen vuotta 2012 tehtyjä rikoksia. Elokuussa 2015 Connecticutin korkein oikeus päätti äänin 4–3, että osavaltiossa ei voida enää teloittaa ketään.


title: Kuolemanrangaistus Yhdysvalloissa

text: Elokuussa 2016 Delawaren korkein oikeus päätti, että osavaltion laki kuolemanrangaistuksesta on vastoin maan perustuslakia. Osavaltion viimeisin teloitus ennen päätöstä tehtiin vuonna 2012. Vuonna 2017 osavaltion parlamentin alahuoneessa vietiin läpi laki, joka palauttaisi kuolemanrangaistuksen käyttöön. Lakiehdotuksen käsittely jatkuu osavaltion senaatissa todennäköisesti vasta vuonna 2018.


title: Kuolemanrangaistus Yhdysvalloissa

text: Delawaressa on sen historian aikana teloitettu alle sata henkilöä.


title: Kuolemanrangaistus Yhdysvalloissa

text: Etelä-Dakota on teloittanut historiansa aikana 19 henkilöä, joista neljä vuoden 1976 jälkeen, ja viimeisin teloitus siellä tehtiin vuonna 2018 (tilanne joulukuussa 2018).


title: Kuolemanrangaistus Yhdysvalloissa

text: Osavaltio poisti kuolemanrangaistuksen vuonna 1915, mutta se otettiin takaisin käyttöön vuonna 1939. Teloitustapana käytettiin aikaisemmin hirttämistä, vuonna 1947 yksi teloitus tehtiin sähkötuolilla ja sen jälkeen on käytetty myrkkyruisketta.


title: Kuolemanrangaistus Yhdysvalloissa

text: Heinäkuussa 2017 Kaliforniassa oli yli 700 tuomittua odottamassa teloitusta, eli enemmän kuin seuraavina tulevien Texasin ja Floridan luvut yhteensä. Naisia heistä oli 21. Kaliforniassa ei ole kuitenkaan teloitettu ketään vuoden 2006 jälkeen (tilanne heinäkuussa 2017), ja vuoden 1976 jälkeen vain 13 henkilöä. Ennen vuotta 1976 osavaltiossa teloitettiin 709 henkilöä.


title: Kuolemanrangaistus Yhdysvalloissa

text: Vuonna 1972 Kalifornian korkein oikeus julisti kuolemanrangaistuksen olevan osavaltion perustuslain vastainen, minkä jälkeen osavaltion asukkaat äänestivät perustuslakiin lisäyksen, joka mahdollisti rangaistusten jatkamisen.


title: Kuolemanrangaistus Yhdysvalloissa

text: Vuonna 2016 osavaltiossa äänestettiin kahdesta aloitteesta, joista toinen olisi poistanut kuolemanrangaistuksen, ja toinen taas nopeuttaisi valitusten käsittelyä. Nykyisellään valitusten läpivientiin voi mennä jopa 25 vuotta. Ensimmäinenkin aloite sai lähes 50 prosentin kannatuksen, mutta jälkimmäinen meni niukasti läpi. Kalifornian korkein oikeus kuitenkin pysäytti lain odottamaan sen haastaneen oikeusjutun käsittelyä.


title: Kuolemanrangaistus Yhdysvalloissa

text: Louisianassa on teloitettu 660 henkilöä, joista 28 vuoden 1976 jälkeen. Kuolemanjonossa on yli 70 henkilöä (tilanne heinäkuussa 2017).


title: Kuolemanrangaistus Yhdysvalloissa

text: Keväällä 2017 osavaltiossa tehtiin kaksi lakialoitetta kuolemanrangaistuksen poistamiseksi. Kun parlamentin alahuoneen komitea oli torpannut niistä ensimmäisen täpärästi äänin 9–8, toisen aloitteen tehnyt senaattori Dan Claitor sanoi, ettei hänenkään aloitetta kannata yrittää viedä eteenpäin. Ensimmäisen aloitteen tehnyt alahuoneen edustaja Terry Landry sanoi yrittävänsä seuraavana vuonna uudelleen. Osavaltiossa ei ole teloitettu ketään vuoden 2010 jälkeen, ja teloitukset on keskeytetty ainakin vuoteen 2018 asti liittovaltion tasolla käsiteltävän oikeustapauksen vuoksi.


title: Kuolemanrangaistus Yhdysvalloissa

text: Mainen osavaltio lakkautti kuolemanrangaistuksen vuonna 1887 sen jälkeen, kun hirttämisen aikana vanki tukehtui hitaasti kuoliaaksi. Osavaltioissa on tehty joitakin lakialoitteita kuolemanrangaistuksen palauttamiseksi, joista viimeisimmät 1970-luvulla. Historiansa aikana Maine on teloittanut 21 henkilöä.


title: Kuolemanrangaistus Yhdysvalloissa

text: Marylandin osavaltio poisti kuolemanrangaistuksen vuonna 2013. Osavaltion senaatti äänesti lakiesityksen puolesta maaliskuussa äänin 27–20, ja viikkoa myöhemmin parlamentin alahuone hyväksyi sen äänin 82–56. Kuvernööri Martin O’Malley allekirjoitti lain, ja se tuli voimaan 1. lokakuuta. Laki ei ottanut kantaa jo tuomittujen vankien asemaan, mutta vuoden 2014 lopussa O’Malley muutti viimeisten neljän kuolemanjonossa olleen vangin tuomiot elinkautisiksi.


title: Kuolemanrangaistus Yhdysvalloissa

text: Viimeisin teloitus osavaltiossa tehtiin vuonna 2005. Yhteensä Marylandissa teloitettiin 314 henkilöä, joista viisi vuoden 1976 jälkeen.


title: Kuolemanrangaistus Yhdysvalloissa

text: Missourissa on teloitettu yli 370 henkilöä, joista vuoden 1976 jälkeen yli 80 ja 2010-luvulla yli 20. Myrkkyruiskeen lisäksi osavaltiossa on vaihtoehtona kaasukammio.


title: Kuolemanrangaistus Yhdysvalloissa

text: Toukokuussa 2015 Nebraska yritti poistaa kuolemanrangaistuksen käytöstä. Kuvernööri Pete Ricketts käytti veto-oikeuttaan pitääkseen sen käytössä, mutta osavaltion parlamentti äänesti veton nurin äänin 30–19. Se olisi ollut ensimmäinen Yhdysvaltain republikaanienemmistöisistä osavaltioista, joka olisi lakkauttanut kuolemanrangaistuksen yli neljäänkymmeneen vuoteen, sen jälkeen kun Pohjois-Dakota luopui rangaistuksesta vuonna 1973. Laki kuitenkin kumottiin, kun osavaltion asukkaat äänestivät rangaistuksen takaisin käyttöön marraskuussa 2016.


title: Kuolemanrangaistus Yhdysvalloissa

text: Syrjäseuduilla jopa 80 prosenttia äänesti rangaistuksen palauttamisen puolesta. Kuolemanrangaistuksen kannattajat keräsivät yli miljoona dollaria ja yli 140 000 nimikirjoitusta kampanjassaan rangaistuksen palauttamisen puolesta. Myös rangaistuksen poistamista ajava kampanja keräsi lähes kolme miljoonaa dollaria. Osavaltiossa ei ole kuitenkaan teloitettu ketään vuoden 1997 jälkeen (tilanne heinäkuussa 2017). Tuolloin teloitus tehtiin sähkötuolilla, minkä jälkeen osavaltio luopui tuolin käytöstä, mutta sillä on ollut ongelmia hankkia myrkkyruiskeeseen käytettäviä aineita. Koko historiansa aikana Nebraska on teloittanut 37 henkilöä, joista kolme vuoden 1976 jälkeen.


title: Kuolemanrangaistus Yhdysvalloissa

text: New Hampshire ei ole teloittanut ketään vuoden 1939 jälkeen, eikä osavaltiossa ole teloitukseen tarkoitettuja tiloja. Kuolemanjonossa osavaltiossa on vain yksi henkilö, joka tuomittiin poliisin murhasta vuonna 2008. Koko historiansa aikana New Hampshire on teloittanut 24 ihmistä. 2000-luvulla osavaltion parlamentissa on ollut yrityksiä poistaa rangaistus, mutta ne ovat epäonnistuneet.


title: Kuolemanrangaistus Yhdysvalloissa

text: New Jerseyn osavaltio luopui kuolemanrangaistuksesta joulukuussa 2007, ja samalla viimeisten kahdeksan tuomitun rangaistukset muutettiin elinkautisiksi. Vaikka New Jersey oli ottanut kuolemanrangaistuksen takaisin käyttöön vuonna 1982, rakentanut uuden teloituskammion ja tuominnut kymmeniä ihmisiä kuolemaan, ketään ei kuitenkaan ollut teloitettu osavaltiossa sitten vuoden 1963. Suurin osa tuomioista oli muutettu valitusten myötä.


title: Kuolemanrangaistus Yhdysvalloissa

text: Texasissa tehdään eniten teloituksia koko maassa. Osavaltiossa on teloitettu yli 1200 henkilöä, joista yli 500 vuoden 1976 jälkeen. 2010-luvulla osavaltiossa on teloitettu yli 90 henkilöä.


title: Kuolemanrangaistus Yhdysvalloissa

text: 2000-luvulla määrät ovat kuitenkin huomattavasti laskeneet. Esimerkiksi vuonna 1999 kuolemaan tuomittiin 48 henkilöä, ja 2010-luvulle tultaessa määrä oli laskenut noin kymmeneen vuodessa. Yhtenä syynä pidetään vuonna 2005 säädettyä lakia, joka mahdollistaa tuomitun pitämisen vankilassa ilman mahdollisuutta ehdonalaiseen, kun aikaisemmin elinkautiseen kuului mahdollisuus päästä ehdonalaiseen 40 vuoden päästä.


title: Jehanurovin hallitus

text: Juri Jehanurovin johtama Ukrainan hallitus nimitettiin syyskuussa 2005, kun Julija Tymošenko joutui eroamaan. Hallitus hävisi luottamuslauseäänestyksen 10. tammikuuta 2006 radassa, mutta jatkoi maaliskuun parlamenttivaaleihin ja niiden jälkeen elokuuhun asti ennen Viktor Janukovytš nimittämistä seuraavaksi pääministeriksi.


title: Jamboree

text: Jamboreeksi kutsutaan partiolaisten järjestämää suurta kansainvälistä partioleiriä. Se voi olla joko kansallisen partiojärjestön järjestämä kansallinen jamboree, johon myös kansainväliset vieraat voivat osallistua, tai kansainvälisen partiojärjestön järjestämä maailmanlaajuinen tai tietyn maanosan jamboree. Suomen Partiolaiset pitävät noin kuuden vuoden välein kansainvälisen suurleirin, jota kutsutaan nimellä Finnjamboree.


title: Jamboree

text: Partioliikkeen Maailmanjärjestö ("WOSM") järjestää 4–5 vuoden välein Maailmanjamboreita ("World Scout Jamboree"). Jamboreihin osallistuu usein tuhansia partiolaisia, ja ne ovat kuin valtavia partiokaupunkeja. Leiriläisten ohjelma eri alaleireissä koostuu erilaisista aktiviteeteista. Jamboreen järjestävä maa mainostaa maansa kulttuuria ja tutustuttaa ulkomaiset vieraat siihen.


title: Puolueeton (Ukraina)

text: Puolueeton tarkoittaa Ukrainassa kansanedustajan tai ministerin kohdalla sitä, että hän ei ole ollut minkään puolueen jäsen parlamenttivaaleissa tai muuten tunnetusti, vaikka hän tultuaan valituksi osallistuisi puolueen vaalilistalle sitoutumattomana ehdokkaana tai sitoutuisi puolueen tai ryhmittymän parlamenttiryhmän päätöksiin.


title: Puolueeton (Ukraina)

text: Nimitys tulee Ukrainan sosialistisen neuvostotasavallan ajalta, jolloin yksipuoluejärjestelmässä saatettiin asettaa ehdokkaaksi myös Ukrainan kommunistiseen puolueeseen kuulumattomia ehdokkaita.


title: Tymošenkon hallitus

text: Julija Tymošenkon hallitus nimitettiin Ukrainaan keväällä 2005 edellisvuoden presidentinvaalien tuloksen tultua vahvistetuksi. Hallitus joutui eroamaan syyskuussa 2005 Tymošenkon aloittamien korruptiotutkimusten ja hänen venäjänsuhteidensa takia. Hän ei pääministeriaikanaan vieraillut kertaakaan Venäjällä ja Moskovan sotilassyyttäjä piti voimassa häntä koskeneen kansainvälisen etsintäkuulutuksen, joka on myöhemmin peruttu.


title: Tymošenkon hallitus

text: Hallituksen eroamisen vuoksi oranssikoalitio jakautui kahtia Julija Tymošenkon ryhmittymän erottua presidentti Viktor Juštšenkoa tukevasta ja Viktor Janukovytšin johtaman Alueiden puolueen kanssa kilpailevasta Meidän Ukrainamme-ryhmittymästä.


title: Eurooppalainen pääkaupunki (puolue)

text: Eurooppalainen pääkaupunki () oli maaliskuussa 2005 perustettu ukrainalainen puolue, joka osallistui vuoden 2006 vaaleihin ja sai 0,04 % äänistä. Puoluetta johti liikemies Lev Partshaladze (Лев Парцхаладзе).


title: Eurooppalainen pääkaupunki (puolue)

text: Sen tavoitteena oli hankkia Kiovaan sijoituksia kahden miljardin dollarin arvosta ja jolla on vaaliohjelmassaan kehitysohjelma kymmenelle Kiovan kaupunkiin kuuluvalle hallintopiirille. Ohjelmaan sisältyy myös keskipalkan kohottaminen 3  000 grivnaan.


title: Eurooppalainen pääkaupunki (puolue)

text: Vuonna 2008 puolue oli mukana Vitali Klytškoa tukevassa ryhmittymässä ennenaikaisissa kunnallisvaaleissa Kiovan kaupunginvaltuustoon. Sen perustalta perustettiin Klytškon UDAR-puolue.


title: PORA-PRP

text: Pora-PRP on ukrainalainen oranssivallankumouksen aikana muodostuneen ylioppilasliikkeen Pora ("On aika!") perustalta muodostunut vaaliryhmittymä, mikä osallistui parlamenttivaaleihin 2006 298 ehdokkaalla, jotka ovat useista oblastien pääkaupungeista ympäri Ukrainan.


title: PORA-PRP

text: Pora-PRP:n vaalilistan ehdokkaat ovat joko Pora!:n jäseniä suoraan tai Uudistusten ja järjestyksen puolue (Партія "Реформи і Порядок") -puolueen jäseniä. Pora-PRP:llä ei ole edustajia aluevaalilautakunnissa suuresta ehdokasmäärästään huolimatta, mutta Uudistusten ja järjestyksen puolue -puolueella on 211, vaikka sillä ei ole ehdokkaita.


title: PORA-PRP

text: Vaaleissa vaaliliitto sai 1,47 % äänistä ja jäi ilman paikkoja.


title: Q1 (rakennus)

text: Q1 (tarkoittaen "Queensland Number One") on asumiseen tarkoitettu pilvenpiirtäjä Australiassa. Sen korkeus on 322,5 metriä spiraalin huippuun asti mitattuna, mikä tekee siitä korkeimpia asuntotorneja maailmassa. Kerroksia on yhteensä 80. Rakennusta tukee 22 palkkia, jotka ovat läpimitaltaan kaksi metriä ja jatkuvat 40 metriä maan sisään ja neljä metriä peruskallioon. Rakennus valmistui marraskuussa 2005.


title: Volodymir Lytvynin ryhmittymä

text: Volodymyr Lytvynin ryhmittymä Ukrainan parlamenttivaaleissa 2006 muodostui hänen omasta puolueestaan, Kansanpuolueesta (Народна партія), Oikeudenmukaisuuspuolueesta ja Ukrainan demokraattisesta maaseudunpuolueesta (Українська селянська демократична партія). Ryhmittymä jäi 26.3.2006 järjestetyissä parlamenttivaaleissa kolmen prosentin vaalikynnyksen alle, mutta nousi 30.9.2007 ennenaikaisissa parlamenttivaaleissa jälleen radaan. Ryhmittymän arvellaan saavan 20 edustajapaikkaa 450-jäseniseen radaan.


title: Volodymyr Lytvyn

text: Volodymyr Myh’ailovytš Lytvyn (, ) on ukrainalainen poliitikko, joka on toiminut Ukrainan parlamentin Radan eli Korkeimman neuvoston puhemiehenä vuosina 2002–2006 ja uudelleen joulukuusta 2008.


title: Volodymyr Lytvyn

text: Lytvyn toimi vuosina 1994–1999 presidentti Leonid Kutšman avustajana ja kansliapäällikkönä, minkä kautta hänet on yhdistetty Kutšman kauden skandaaleihin.


title: Volodymyr Lytvyn

text: Hän johtaa Kansanpuoluetta (Народна Партія), entiseltä nimeltään Ukrainan agraaripuolue (Аграрна партія України). Hänen vaalilistansa Lytvynin vaaliryhmittymä (Блок Литвина, "Lytvynin blokki", aiemmalta nimeltään Народний блок Литвина) jäi vuoden 2006 Ukrainan parlamenttivaaleissa alle viiden prosentin äänikynnyksen, minkä vuoksi häntäkään ei valittu uudelleen Radaan. Vuoden 2007 vaaleissa lista kuitenkin sai 20 paikkaa.


title: Volodymyr Lytvyn

text: Syksyn 2008 hallituskriisin jälkeen Lytvyn nousi joulukuussa uudelleen radan puhemieheksi Tymošenkon tuella, kun presidentti Juštšenkoa tukeva Arseni Jatsenjuk oli erotettu 12. marraskuuta 2008.


title: Uudistusten ja järjestyksen puolue

text: Uudistusten ja järjestyksen puolue () on ukrainalainen puolue, jonka perusti lokakuussa 1997 entinen pääministeri Viktor Pynzenyk.


title: Louhi

text: Louhi tarkoittaa seuraavia asioita:


title: Pora (kansanliike)

text: Pora! (On aika!) oli Ukrainan oranssin vallankumouksen aikana muodostunut ylioppilasliike, joka organisoi jatkuvaa tiedotusta ja mielenosoituksia Maidanilla Kiovassa aikaansaaden huomattavaa julkisuutta.


title: Pora (kansanliike)

text: Oranssivallankumouksen jälkeen Pora hajosi Keltaiseksi Poraksi, josta tuli puolue ja joka pyrki levittämään vallankumousta ulkomaille, etenkin Valko-Venäjälle ja Venäjälle, ja Mustaksi Poraksi, joka keskittyi "kutšmalaisuuden" kitkemiseen maasta.


title: Pora (kansanliike)

text: Ukrainan parlamenttivaaleissa 2006 Pora on muodosti Uudistusten ja järjestyksen puolueen kanssa vaaliryhmittymän Pora-PRP, joka sai 1,47 % äänistä, eikä paikkoja.


title: Jijé

text: Joseph "Jijé" Gillain (13. tammikuuta 1914 – 19. kesäkuuta 1980) oli belgialainen sarjakuvataiteilija.


title: Jijé

text: Jijé opiskeli laajalti (puutöitä, piirtämistä ja maalausta) ennen kuin 1936 loi ensimmäisen sarjakuvahahmonsa, "Jojo". Sitä seurasi pian toinen sarja "Blondin et Cirage".


title: Jijé

text: Vuonna 1939 hän alkoi työskennellä uudessa Spirou-sarjakuvalehdessä. Koska lehti ei toisen maailmansodan aikana voinut ottaa vastaan sarjoja ulkomailta, hän piirsi suuren osan sarjoista itse. Hän otti vastuulleen lehden pääsarjan "Spiroun" (suom. Piko), jota aiemmin oli piirtänyt ranskalainen Rob-Vel, loi oman sarjan "Jean Valhardi" ja keksi jatkoa amerikkalaisille sarjakuville.


title: Jijé

text: Sodan jälkeen hän antoi sarjansa nuoremmille taiteilijoille: André Franquin sai Pikon ja Fantasion, René Follet & Eddy Paape Jean Valhardin ja Victor Hubinon Blondin et Ciragen.


title: Jijé

text: 1950-luvulla Jijé aloitti uuden villin lännen -sarjan Jerry Spring. Siitä julkaistiin suomeksi tarinat "Kaksintaistelu" ja "Montanan villihevoset" Ruudussa vuosina 1973–1974. 1960-luvun puolivälissä hän alkoi piirtää Albert Uderzon Haikaralaivuetta, jota on julkaistu suomeksi Zoom-sarjakuvalehdessä, Super S- sarjakuvalehdessä sekä albumeina.


title: Elena Ceaușescu

text: Elena Ceaușescu (o.s. Petrescu, 7. tammikuuta 1919 Petrești – 25. joulukuuta 1989 Târgoviște) oli Romanian diktaattorin Nicolae Ceaușescun puoliso.


title: Elena Ceaușescu

text: Elena Petrescu syntyi köyhään maanviljelijäperheeseen Dâmbovițan piirikunnassa sijaitsevassa Petreștin kylässä. Hän lopetti opiskelunsa saavutettuaan neljännen luokka-asteen ja muutti Bukarestiin voidakseen työskennellä tekstiilitehtaassa. 1930-luvun puolivälissä Elena liittyi Romanian kommunistiseen puolueeseen, ja vuonna 1939 hän kohtasi ensimmäistä kertaa tulevan aviomiehensä Nicolae Ceaușescun. He menivät naimisiin vuonna 1946. Kommunistien otetua Romaniassa vallan vuonna 1947 Elena Ceaușescu tehtiin ulkoministerin sihteeri.


title: Elena Ceaușescu

text: Elena Ceaușescu opiskeli yliopistossa kemiaa erikoisalanaan polymeerikemia. Vuonna 1957 hänestä tuli tutkimusassistentti Kansallisessa kemiantutkimuslaitoksessa, ja 1960-luvun alkupuolella Bukarestin kemiantutkimuksen keskuslaitoksen puoluejärjestön sihteeri. Vuonna 1965 Ceaușescu nousi laitoksen johtoon, ja saman vuoden joulukuussa hänet nimitettiin Kansallisen luonnontieteiden akatemian jäseneksi.


title: Elena Ceaușescu

text: Elena Ceaușescun kerrotaan jatkaneen tutkimus- ja julkaisutyötään polymeerikemian alalla myös miehensä hallintokaudella. Hän sai vastaanottaa useita kansainvälisiä tunnustuksia ja palkintoja, esimerkiksi Ison-Britannian kuninkaallisen kemiaseuran kunniajäsenyyden. Ceaușescu sai myös kunniatohtorin arvonimiä, ja teki useita luentomatkoja, myös läntisiin demokratioihin, sekä otti osaa tieteellisiin konferensseihin. Hänen tosiasialliset tieteelliset meriittinsä ovat kuitenkin kiistanalaisia. Ceaușescujen näytösoikeudenkäynnin aikana syyttäjänä toiminut kenraali Gică Popa väitti Ceaușescun tutkimuksia tekaistuiksi ja väärennetyiksi.


title: Elena Ceaușescu

text: Elena Ceaușescu seurasi miestään tämän valtiovierailuilla. Kesäkuussa 1971 he vierailivat Kiinan kansantasavallassa, jossa hän havaitsi, että puhemies Mao Zedongin vaimolla Jiang Qingillä oli maassa myös virallinen poliittinen asema. Elena alkoi vaatia mieheltään samaa. Heinäkuussa 1971 Ceaușescu nimitettiin Sosiaalisen ja taloudellisen kehityksen keskuskomitean jäseneksi, ja heinäkuussa 1972 hänestä tuli Romanian kommunistisen puolueen keskuskomitean täysjäsen. Kesäkuussa 1973 Ceaușescu valittiin puolueen toimeenpanevaan komiteaan ja marraskuussa 1974 11. puoluekokouksessa uudelleenmuokatun toimeenpanevan komitean jäseneksi. Tammikuussa 1977 hänestä tuli keskuskomitean politbyroon täysjäsen ja maaliskuussa 1980 ensimmäinen varapääministeri.


title: Elena Ceaușescu

text: Vuoden 1989 joulukuussa Romaniassa käynnistyi vallankumous, jonka aikana Ceaușescut syöstiin vallasta ja teloitettiin pikaisesti järjestetyn näytösoikeudenkäynnin päätteeksi.


title: Day of the Tentacle

text: Maniac Mansion: Day of the Tentacle on LucasArtsin vuonna julkaisema seikkailupeli. Se on kirjoitettu SCUMM-komentokielellä. Tyyliltään peli on kyynisen humoristinen.


title: Day of the Tentacle

text: "Day of the Tentacle" on jatko-osa "Maniac Mansionille", mutta melko erilainen rakenteeltaan. Molemmissa ohjataan kolmea kyvyiltään eroavaa hahmoa, mutta jatko-osassa roolipeliominaisuudet eivät ole yhtä merkittävässä osassa, eikä hahmoja voi valita.


title: Day of the Tentacle

text: "Day of the Tentaclen" tapahtumat alkavat viisi vuotta "Maniac Mansionin" jälkeen samassa Edisonien suvun kartanossa, kun Purppura Lonkero juo ydinjätteen saastuttamaa vettä ja käytyään läpi mutaation aloittaa maailman valloittamisen. Weird Ed Edison kutsuu "Maniac Mansionissa" esiintyneen Bernard Bernoullin ystäviensä Lavernen ja Hoagien kanssa pelastamaan maailman. Hoagie on ylipainoinen heavy metal -muusikko ja Laverne sekava ja epänaisellinen lääketieteen opiskelija.


title: Day of the Tentacle

text: Tohtori Fred yrittää lähettää kolmikon ajassa vuorokauden verran taaksepäin estämään veden saastumisen ja siten Purppuran Lonkeron mutatoitumisen. Aikakone menee kuitenkin rikki ja lähettää Hoagien 200 vuotta menneisyyteen ja Lavernen 200 vuotta tulevaisuuteen. Hoagien ja Lavernen tehtäväksi muodostuu hankkia virtalähde aikakapseleilleen sillä aikaa kun Bernardin täytyy auttaa professoria korjaamaan aikakoneen keskusyksikkö. Vaikka aikakone onkin rikki, hahmot voivat kuitenkin siirtää toistensa aikaan elottomia esineitä.


title: Day of the Tentacle

text: Hoagie päätyy aikaan, jolloin George Washington on kirjoittamassa Yhdysvaltain perustuslakia Edisonien kartanossa, Betsy Ross on sommittelemassa Yhdysvaltain lippua ja Benjamin Franklin lennättää leijaa todistaakseen salaman sähköisyyden. Laverne päätyy vangiksi aikaan, jossa lonkerot hallitsevat lähes koko maailmaa ja ihmiset ovat ylellisten lemmikkien asemassa.


title: Day of the Tentacle

text: Moni "Day of the Tentaclen" ongelmista vaatii esineiden siirtämistä ajasta toiseen tai tulevaisuuden muuttamista. Esimerkiksi Laverne jää aikamatkan jälkeen kumkvattipuuhun kiinni, ja vapautuu siitä, kun Hoagie menneisyydessä naamioi sen kirsikkapuuksi ja yllyttää George Washingtonin kaatamaan sen.


title: Day of the Tentacle

text: "Day of the Tentacle" julkaistiin vuonna 1993 samanaikaisesti MS-DOSille levykkeillä ja CD-ROMilla sekä Macintoshille CD-ROMilla. CD-ROM-julkaisuissa hahmojen kaikki repliikit oli äänitetty puheena.


title: Day of the Tentacle

text: "Day of the Tentacle" on kirjoitettu SCUMMin versiolla 6.


title: Day of the Tentacle

text: "Day of the Tentaclen" suunnittelivat ja käsikirjoittivat Tim Schafer ja Dave Grossman. Pelin ohjelmoivat Gwen Musengwa, Judith Lucero, Jonathan Ackley, Ron Baldwin, Grossman ja Schafer. Pääkuvittaja oli Peter Chan. Hahmosuunnittelija ja pääanimaattori oli Larry Ahern. Pelin musiikit sävelsivät Clint Bajakian, Peter McConnell ja Michael Z. Land.


title: Day of the Tentacle

text: Päähahmojen ääninäyttelijät olivat Richard Sanders, Denny Delk, Jane Jacobs ja Nick Jameson.


title: Nullsoft

text: Nullsoft on vuonna 1997 perustettu ohjelmistoyhtiö, jonka perusti Justin Frankel. Sen suosituimpia ohjelmia ovat Winamp-mediasoitin ja SHOUTcast-Internet-radiosovellus. Yhtiön nimi "Nullsoft" parodioi Microsoftin vastaavaa. "Null" () on pienempi kuin "micro" (suomeksi mikro). Mike the Llama (vapaasti suomennettuna Mikko Laama) on Nullsoftin maskotti.


title: Nullsoft

text: Vuoden 1999 maaliskuussa Nullsoft haastettiin oikeuteen. Haastajana oli AMP MP3 moottorin kehittänyt PlayMedia Systems, joka syytti Nullsoftia tekijänoikeuden loukkauksesta. Nullsoft myytiin America Onlinelle 90 miljoonalla dollarilla 1. heinäkuuta 1999. Tämän jälkeen yhtiö muuttui AOL:in tytäryhtiöksi, joka on taas osa Time Warneria.


title: Nullsoft

text: Vuonna 2014 yhtiön Winamp-mediasoitin ja SHOUTcast tuotteet myytiin AOL:lta uudelle omistajalleen Radionomy nimiselle yritykselle.


title: Jii Roikonen

text: Jii Roikonen (s. 20. tammikuuta 1970 Juva) on suomalainen kuvittaja, sarjakuvapiirtäjä ja graafinen suunnittelija. Hänen tunnetuin sarjakuvansa on Jasso-kissa, joka kertoo Jasso-Kissan ja tämän puhuvan hännän edesottamuksista. Jassoa on julkaistu vuodesta 1992. Viimeksi Roikoselta on ilmestynyt sarjakuva-albumi "JassOdysseia" syksyllä 2015. Tällä hetkellä Jasso-strippejä ilmestyy satunnaisesti Ilta-Sanomien viikonloppunumerossa ja Jasso-puuhapalsta mm. Aamulehden sunnuntailiitteessä. Sarjan ominaispiirre on suomen kielen veikeä vääntely.


title: Jii Roikonen

text: Roikonen on palkittu Suomen sarjakuvaseuran Puupäähatulla keväällä 2005.


title: Pyörähdysaika

text: Pyörähdysaika on aika, joka kuluu kappaleen pyörähtämiseen kerran pyörimisakselinsa ympäri (360°).


title: Pyörähdysaika

text: Pyörähdysaika on pyörimisnopeuden käänteisluku.


title: Pyörähdysaika

text: Maapallon pyörähdysaika akselinsa ympäri on noin yksi vuorokausi. Planeetan täysi 360° asteen pyörähdys suhteessa hyvin kaukaiseen tähteen on kyseisen planeetan sideerinen vuorokausi. Maan sideerinen vuorokausi on n. 23,934 aurinkotuntia tai 24 tähtituntia.


title: Pyörähdysaika

text: Maapallon kiertoaika auringon ympäri on tasan yksi vuosi.


title: Varkauden ortodoksinen seurakunta

text: Varkauden ortodoksinen seurakunta oli Varkauden ja Savonlinnan alueella toimiva ortodoksinen seurakunta, jonka kirkkoherrana toimi isä Bogdan Grosu. Seurakunnan pääkirkko sijaitsi Varkaudessa ja sillä oli myös rukoushuone Leppävirralla ja kirkko Savonlinnassa. Varkauden seurakunta yhdistyi Mikkelin seurakunnan kanssa vuonna 2017 muodostaen Saimaan ortodoksisen seurakunnan.


title: Varkauden ortodoksinen seurakunta

text: Varkaus kuului yhtenä ns. Kuutosiin eli kuuden yhteistyöseurakunnan muodostamaan yhteistyöryhmään. Varkauden ortodoksinen seurakunta julkaisi yhdessä näiden viiden muun yhteistyöseurakunnan kanssa omaa tiedotuslehteä nimeltään Solea.


title: Masaaki Suzuki

text: Masaaki Suzuki (, s. 1954 Kōbe) on japanilainen urkuri, cembalisti ja kapellimestari, joka johtaa Japanissa toimivaa Bach Collegium Japania. Hän on erikoistunut barokkimusiikkiin ja erityisesti Johann Sebastian Bachin tuotannon esittämiseen. Suzuki on äänittämässä Bach Collegiumin kanssa täydellistä Bachin kantaattien sarjaa, joka on ehtinyt jo 44:nteen osaansa.


title: Masaaki Suzuki

text: Levytyksiä on pidetty alan lehdissä varsin korkeatasoisina. Esimerkiksi Gramophone-lehden CD-oppaassa Suzukin levytykset Bachin Johannespassiosta ja Jouluoratoriosta luetaan teosten aivan parhaiden levytysten joukkoon.


title: Louhi (purjevenetyyppi)

text: Louhi on norjalaisen Johan Ankerin vuonna 1929 suunnittelema yksityyppinen, kilpailukäyttöön tarkoitettu, klassinen purjevene. Vene on suunniteltu kolmen hengen miehistöllä purjehdittavaksi. Venetyyppi saavutti suosiota ensimmäisinä vuosikymmeninään lähinnä Skandinaviassa, mutta nousi laajempaan kansainväliseen tietoisuuteen tultuaan valituksi olympiaveneeksi 1948-1972. Runkomuodoltaan sulavan klassinen ja hieman vajaarikattu louhi viihtyy erinomaisesti kovemmassakin tuulessa ja merenkäynnissä.


title: Epidermi

text: Epidermi voi tarkoittaa:


title: Milledgeville

text: Milledgeville on kaupunki Yhdysvaltain Georgian osavaltion keskiosassa. Sen pinta-ala on 52,4 km² (vettä 0,7 km²) asukasluku 18 757 (). Asukkaista 50 % on valkoisia ja 48 % mustia. Kaupunki on perustettu vuonna 1804 ja toimi osavaltion pääkaupunkina vuoteen 1868 asti.


title: Milledgeville

text: Komedianäyttelijä Oliver Hardy aloitti uransa Milledgevillessä, ja kirjailija Flannery O’Connor asui siellä elämänsä viimeiset vuodet.


title: Harlem (Georgia)

text: Harlem on kaupunki Yhdysvaltain Georgian osavaltion itäosassa. Sen pinta-ala on 6,6 km² (vettä 0,1 km²) ja asukasluku 1 814 (. Asukkaista 70,9 prosenttia on valkoisia, 25,4 prosenttia mustia ja 2,3 prosenttia latinoja. Kaupunki on Paksukaisen roolista tunnetun komedianäyttelijä Oliver Hardyn synnyinpaikka.


title: St. Marys

text: St. Marys on kaupunki Yhdysvalloissa Georgian osavaltion kaakkoisosassa. Lähin suurempi kaupunki on Floridan puolella runsaat 60 kilometriä St. Marysistä etelään sijaitseva Jacksonville. St. Marysin pinta-ala on 52,6 km² (vettä 4 km²) ja asukasluku 13 761 (). Asukkaista 75% on valkoisia, 20% mustia ja 4,5% latinoja.


title: Seututie 312

text: Seututie 312 on seututie, joka alkaa Lahden Joutjärveltä valtatien 4 liittymästä numero 17 ja päättyy Uusikylään. Se on valtatie 12:n rinnakkaistie.


title: Seututie 312

text: Tien nimiä ovat


title: Statesboro

text: Statesboro on kaupunki Yhdysvaltain kaakkoisosan Georgian osavaltiossa. Sen pinta-ala on 32,7 km² (vettä 0,3 km²) ja asukasluku 22 698 (). Asukkaista 56 % on valkoisia, 40 % mustia ja 2 % latinoja. Kaupungissa sijaitsee Georgian eteläinen valtionyliopisto.


title: Emmanuel Adebayor

text: Sheyi Emmanuel Adebayor (s. 26. helmikuuta 1984 Lomé, Togo) on togolainen jalkapalloilija ja pelipaikaltaan hyökkääjä. Hän edustaa Turkin Superliigassa pelaavaa İstanbul Başakşehiria.


title: Emmanuel Adebayor

text: Adebayor on valittu urallaan kertalleen vuonna 2008 Afrikan vuoden jalkapalloilijaksi. Tammikuussa 2010 hän oli mukana Togon maajoukkuetta kuljettaneessa linja-autossa, joka joutui ampujaväijytykseen, kun se oli matkalla kohti Angolassa järjestettäviä Afrikan-mestaruuskilpailuja. Adebayor ehti jo kertaalleen lopettaa maajoukkueuransa tapahtuneen johdosta, mutta marraskuussa 2011 hän ilmoitti olevansa jälleen valmis edustamaan maataan.


title: Emmanuel Adebayor

text: Adebayor liittyi ranskalaisseura Metziin vuonna 1999. Pelattuaan kaksi vuotta nuorten joukkueessa hän nousi edustusjoukkueeseen vuonna 2001. Kaudella 2002–2003 hän teki Ligue 2:ssa 17 maalia 35 ottelussa. Seuraavana kesänä 2003 hän siirtyi Monacoon. Joukkue eteni kauden 2003–2004 päätteeksi Mestarien liigan loppuotteluun, jossa se kohtasi portugalilaisen Porton. Adebayor pelasi turnauksessa yhteensä 10 ottelua ja teki niissä kaksi maalia.


title: Emmanuel Adebayor

text: 13. tammikuuta 2006 Adebayor teki sopimuksen englantilaisseura Arsenalin kanssa, joka maksoi hänestä 3 miljoonan punnan siirtokorvauksen. Hän teki ensiesiintymisensä joukkueessa 4. helmikuuta 2006 ottelussa Birmingham Cityä vastaan, jossa hän onnistui myös maalinteossa. Vajanaisen kauden päätteeksi hän onnistui neljä kertaa maalinteossa 10 ottelussa. Arsenal selvitti tiensä kauden 2005–2006 Mestarien liigan loppuotteluun, mutta Adebayor ei voinnut pelata ottelussa edustettuaan jo aikasemmin kaudella samaisessa kilpailuissa Monacoa.


title: Emmanuel Adebayor

text: Adebayor avasi maalitilinsä kaudella 2006–2007 Manchester Unitedia vastaan tekemällä voitto-osuman 86:nnella peliminuutilla. Arsenal voitti ottelun lopulta 1–0 Old Traffordilla. 19. tammikuuta 2007 hän teki kaksi maalia Fulhamin verkkoon. Hän teki niin ikään kaksi maalia paikallisvastustaja Tottenham Hotspuria vastaan.


title: Emmanuel Adebayor

text: 22. syyskuuta 2007 hän teki ensimmäisen hattutemppunsa joukkueessa, kun se jyräsi Derby Countyn lopulta numeroin 5–0. Hattutemppu oli Emirates Stadiumin historian toinen. 25. tammikuuta 2008 hän teki 100:nnen maalin Emiratesilla FA Cupin ottelussa Newcastle Unitedia vastaan. Arsenal-uransa toisen hattutempun Adebayor teki 28. huhtikuuta 2008 ottelussa Derby Countya vastaan, jolloin hänestä tuli ensimmäinen pelaaja Valioliigan historiassa, joka on tehnyt kauden aikana hattutempun samaista vastustajaa vastaan koti- sekä vierasottelussa. Hän pelasi kauden 2007–2008 aikana lopulta 36 ottelua ja teki niissä 24 maalia.


title: Emmanuel Adebayor

text: Huolimatta kesän siirtohuhuista muun muassa Milaniin ja Barcelonaan Adebayor päätti jäädä lontoolaisseuraan ja teki sen kanssa uuden jatkosopimuksen. Hän avasi kauden 2008–2009 maalisaldonsa 13. syyskuuta 2008 kolme maalilla ottelussa Blackburn Roversia vastaan. 8. helmikuuta 2009 ottelussa Tottenham Hotspuria vastaan Adebayor loukkaantui, mikä pakotti lopulta hänet olemaan sivussa pelikentiltä kahden kuukauden ajan. Hän palasi tositoimiin Manchester Cityä vastaan ja teki ottelussa kaksi maalia. 7. huhtikuuta 2009 hän tasoitti Mestarien liigassa Villarrealia vastaan käydyn ottelun saksipotkulla. Hän oli kauden 2008–2009 päätteeksi joukkueensa toiseksi paras maalintekijä 16 osumallaan kaikki kilpailut mukaan lukien.


title: Emmanuel Adebayor

text: 18. heinäkuuta 2009 Adebayor siirtyi Manchester Cityyn siirtosummalla, jonka uskotaan olevan arviolta 25 miljoonaa puntaa (noin 30 miljoonaa euroa). Hän pelasi ensimmäisen ottelunsa joukkueessa 15. elokuuta 2009 Blackburn Roversia vastaan. Hän onnistui ottelussa myös maalinteossa, sen vanhettua vain kolme minuuttia. Ensimmäisessä kotipelissään 22. elokuuta 2009 Wolverhampton Wanderersia vastaan hän onnistui niin ikään maalinteossa. Kolmannen perättäisen sarjamaalinsa hän puski päällään vierasottelussa Portsmouthia vastaan. 12. syyskuuta 2009 Adebayor kohtasi vanhan seuransa Arsenalin ja onnistui jälleen maalinteossa jo neljättä kertaa perätysten. Manchester City voitti ottelun lopulta numeroin 4–2. Ottelun jälkeen Arsenal-pelaaja Robin van Persie syytti Adebayoria tahallisesta vahingoittamasyrityksestä, josta hänelle langetettiinkin jälkikäteen kolmen ottelun pelikielto.


title: Emmanuel Adebayor

text: Adebayoria kritisoitiin myös maalin jälkeisistä tuuletuksistaan, kun hän juoksi maalin tehtyään Arsenal-kannattajien katsomonosan eteen juhlimaan osumaansa, aiheuttaen näin suuria vihan reaktiota vierasjoukkueen kannattajissa. Hän sai tilanteesta varoituksen ja myöhemmin ottelun jälkeen pahoitteli myös itse tapahtunutta.


title: Emmanuel Adebayor

text: Kaudeksi 2010–2011 hänen suosimansa pelinumero 25 vaihtui 9:ään. Hän teki kauden ensimmäisen hattutemppunsa 21. lokakuuta 2010 pelatussa Eurooppa-liigan lohkovaiheen ottelussa puolalaista Lech Poznańia vastaan. Samalla hänestä tuli ensimmäinen Manchester Cityn pelaaja, joka on tehnyt kyseissä kilpailuissa kolme maalia. Kauden edetessä hänen peliaikansa jäi kuitenkin hyvin vähälle joukkueeseen kesän aikana hankittujen vahvistuksien takia. Tammikuussa 2011 hänen asemansa tukaloitui entisestään, kun joukkue hankki Edin Džekon.


title: Emmanuel Adebayor

text: 25. tammikuuta 2011 Adebayor siirtyi lainasopimuksella espanjalaiseen Real Madridiin. Sopimus kesti kesäkuun loppuun saakka, sisältäen myös osto-oikeuden noin 14 miljoonalla eurolla. Ensiesiintymisensä joukkueessa hän teki 30. tammikuuta 2011 ottelussa Osasunaa vastaan. Ensimmäisen maalinsa hän teki 2. helmikuuta 2011 Copa del Reyn ottelussa Sevillaa vastaan. Adebayor onnistui maalinteossa niin ikään seuraavana viikonloppuna sarjaottelussa Real Sociedadia vastaa ja avasi näin myös maalisaldonsa Primera Divisiónissa. Adebayorin otteita kritisoitiin vahvasti 2. huhtikuuta 2011 Sporting Gijónia vastaan kärsityn tappion jälkeen, hänen hukattua useita maalipaikkoja ottelussa. Hän vastasi kuitenkin kritiikiin yhtä vahvasti tekemällä kaksi maalia seuraavan viikon Mestarien liigan puolivälieräottelussa Tottenham Hotspuria vastaan.


title: Emmanuel Adebayor

text: Ensimmäisen tittelinsä seurajoukkueurallaan Adebayor voitti 20. huhtikuuta 2011, kun Real Madrid peittosi Copa del Reyn loppuottelussa Barcelonan numeroin 1–0. Kauden viimeisellä ottelukierroksella 21. toukokuuta 2011 Almeríaa vastaan hän teki hattutempun.


title: Emmanuel Adebayor

text: Lainasopimuksensa jälkeen hän palasi takaisin Manchesteriin, mutta ei tullut valituksi 9. heinäkuuta 2011 alkavalle joukkueen harjoitusleirille Yhdysvaltoihin. Hänet jätettiin harjoittelemaan Englantiin seuran reservijoukkueen kanssa, josta Adebayor kuitenkin kieltäytyi. Hän oli ilmoittanut kesän aikana olevansa palavasti halukas siirtymään Real Madridiin pysyvällä siirrolla, ja olevansa valmis odottamaan espanjalaisseuran yhteydenottoa jopa siirtoikkunan viimeiseen aukiolopäivään saakka.


title: Emmanuel Adebayor

text: Pysyvä siirto Real Madridiin ei kuitenkaan toteutunut kesän aikana ja niin 25. elokuuta 2011 Manchester City lainasi Adebayorin Tottenham Hotspuriin kaudeksi 2011–2012. Hän avasi maalitilinsä ensimmäisessä ottelussaan lontoolaisseurassa 10. syyskuuta 2011 vieraskentällä Wolverhampton Wanderersia vastaan. Ensimmäisessä kotiottelussaan 18. syyskuuta 2011 hän onnistui kaksi kertaa maalinteossa Liverpoolia vastaan. Lainakausi sujui todella hyvin hänen tehdessä 33:ssa liigapelissä 17 maalia. Hän myös syötti ensimmäistä kertaa urallaan yli 10 maalia syöttäen niitä 11.


title: Emmanuel Adebayor

text: 21. elokuuta 2012 hän siirtyi Tottenhamin riveihin pysyvästi. 13.9.2015 Tottenham ilmoitti, että seura ja Adebayor ovat purkaneet pelaajan sopimuksen yhteisymmärryksessä.


title: Emmanuel Adebayor

text: Adebayor on syntynyt Togossa, mutta olisi halutessaan voinut edustaa myös Nigeriaa. Hän päätyi kuitenkin lopulta edustamaan syntymämaataan. Maajoukkueurallaan Adebayor auttoi Togoa selviytymään vuoden 2006 Afrikan-mestaruuskilpailuihin tekemällä 11 maalia karsintaotteluissa. 10. helmikuuta 2009 pidetyssä palkintotilaisuudessa Afrikan jalkapalloliitto valitsi hänet vuoden 2008 parhaaksi afrikkalaiseksi jalkapalloilijaksi. Hänen taakseen äänestyksessä jäivät egyptiläinen Mohammed Aboutrika ja ghanalainen Michael Essien. Samalla Adebayorista tuli ensimmäinen togolaispelaaja, joka on voittanut kyseisen palkinnon.


title: Emmanuel Adebayor

text: Togo selvitti tiensä myös vuoden 2006 MM-kilpailuihin, jotka järjestettiin Saksassa. Adebayor ei onnistunut turnauksessa maalinteossa, Togon jäätyä lopulta lohkonsa viimeiseksi.


title: Emmanuel Adebayor

text: 11. lokakuuta 2008 hän teki neljä maalia Swazimaata vastaan. 28. maaliskuuta 2009 Adebayor palasi loukkaantumisensa jälkeen karsintaotteluun Kamerunia vastaan ja teki ottelun 1–0-voittomaalin.


title: Emmanuel Adebayor

text: 8. tammikuuta 2010 Adebayor oli mukana, kun Togon maajoukkuetta kuljettanut linja-auto joutui ampumaväijytykseen. Bussi oli matkalla Angolassa järjestettäviin vuoden 2010 Afrikan-mestaruuskilpailuihin. Hyökkäyksessä menehtyivät joukkueen apuvalmentaja, tiedottaja ja linja-auton kuljettaja sekä yhdeksän muuta joukkueeseen kuulunutta henkilöä loukkaantui. 12. huhtikuuta 2010 Adebayor ilmoitti päättävänsä maajoukkueuransa tapahtuneen johdosta.


title: Emmanuel Adebayor

text: 10. marraskuuta 2011 Adebayor ilmoitti olevansa maajoukkueen käytettävissä. Hän pelasi ensimmäisen ottelunsa lopettamisilmoituksensa jälkeen karsintaottelussa Guinea-Bissauta vastaan, jossa hän teki myös ottelun ainoan maalin. Kyseisellä maalilla Togo eteni vuoden 2014 Afrikan MM-karsintojen toiselle kierrokselle yhteismaalein 2–1. Adebayor nousi tärkeään rooliin vuoden 2013 Afrikan-mestaruuskisojen karsinnoissa Gabonia vastaan. Hän teki molemmissa otteluissa Togolle ratkaisevat maalit. Avausottelussa hän tasoitti ottelun lukemiin 1–1 ja toisessa osaottelussa teki 2–1 voittomaalin Togolle, joka eteni kisoihin.


title: Harry Lindblad

text: Harry Lindblad (30. heinäkuuta 1912 Viipurin maalaiskunta – 12. helmikuuta 1984 Tampere) oli suomalainen jääkiekkovaikuttaja, joka oli mukana myös kansainvälisessäkin toiminnassa. Hän toimi Suomen Jääkiekkoliiton liittohallituksessa vuosina 1948–1957 ja puheenjohtajana 1957–1975. Hän oli myös Suomen Olympiakomitean hallituksen jäsen 1961–1976.


title: Harry Lindblad

text: Kansainvälisen jääkiekkoliiton hallituksen jäsenenä Lindblad oli vuosina 1967–1976. Hän oli myös merkittävässä asemassa, kun Suomi sai vuoden vuoden 1965 MM-kisat. Tuolloin Lindblad toimi IIHF:n maailmanmestaruustoimikunnassa.


title: Harry Lindblad

text: Lindblad oli vuonna 1979 perustamassa Suomen Jääkiekkomuseo ry:tä yhdessä Aarne Honkavaaran, Kalervo Kummolan, Kimmo Leinosen, Juhani Linkosuon ja Usko Teromaa kanssa.


title: Harry Lindblad

text: Harry Lindblad on Suomen Jääkiekkoleijona numero 19.


title: Michael Curtiz

text: Michael Curtiz, syntymänimeltään Manó Kertész Kaminer, (24. joulukuuta 1886 Itävalta-Unkari – 10. huhtikuuta 1962 Yhdysvallat) oli elokuvaohjaaja, joka ohjasi muun muassa "Casablancan" ja Hollywood-elokuvan "Sinuhe, egyptiläinen", joka perustuu kirjailija Mika Waltarin teokseen "Sinuhe egyptiläinen".


title: Michael Curtiz

text: Manó Kertész Kaminer – sittemmin Michael Curtiz – aloitti uransa näyttelijänä ja ohjaajana kotimaassaan Unkarissa vuonna 1912. Ensimmäisen maailmansodan jälkeen Curtiz jatkoi uraansa ohjaajana Itävallassa ja Saksassa, myöhemmin myös muissa Euroopan maissa.


title: Michael Curtiz

text: Curtiz muutti Yhdysvaltoihin vuonna 1926, kun hänellä oli takanaan 61 Euroopassa ohjattua elokuvaa alle viidessätoista vuodessa.


title: Michael Curtiz

text: Yhdysvalloissa hän aloitti työskentelemisen Hollywoodissa elokuvayhtiö Warner Brosille, jonka ”hoviohjaajaksi” hän ryhtyi ja tekikin urallaan elokuvia genrestä kuin genrestä.


title: Michael Curtiz

text: Curtiz ohjasi vuonna 1937 valmistuneen elokuvan "Gangsterivalmentaja" ("Kid Galahad"), jonka tähtenä esiintyi hänen luottonäyttelijänsä Humphrey Bogart. Sitä ennen hän oli saanut Oscar-ehdokkuuden "Kapteeni Bloodin" ("Captain Blood") ohjauksesta vuonna 1936. Vuonna 1939 hänet huomioitiin kahdella Oscar-ehdokkuudella kahdesta eri ohjauksesta ("Likakasvoiset enkelit" ("Angels with Dirty Faces") ja "Neljän tytön sankari" ("Four Daughters"), ja vuonna 1943 hän sai ehdokkuuden "Yankee Doodle Dandy" -elokuvan ohjauksesta.


title: Michael Curtiz

text: Vuonna 1944 hän voitti parhaan ohjauksen Oscarin tunnetuimmasta teoksestaan, "Casablancasta" (1942), joka on äänestetty useaan otteeseen maailman parhaaksi elokuvaksi.


title: Michael Curtiz

text: Curtizin viimeiseksi merkkiteokseksi jäi vuonna 1958 ilmestynyt Elvis Presleyn tähdittämä "Kitara kainalossa" ("King Creole"), joka on valittu useaan otteeseen parhaaksi Presleyn elokuvaksi.


title: Michael Curtiz

text: Curtiz avioitui elämänsä aikana kolme kertaa, aina näyttelijättären kanssa. Hänen ensimmäinen vaimonsa oli Lucy Doraine vuosina 1918–1923, toinen Lili Damita vuosina 1925–1926 ja kolmas Bess Meredyth, jonka kanssa hän eli aviossa vuodesta 1929 aina kuolemaansa, vuoteen 1962, asti.


title: Michael Curtiz

text: Hänen veljensä David Curtiz toimi hänen apulaisohjaajanaan kahdessa elokuvassa vuonna 1949.


title: 20th Century Fox

text: 20th Century Fox (koko nimeltään Twentieth Century Fox Film Corporation) on yksi Yhdysvaltojen suurista elokuvayhtiöistä. Se sijaitsee Century Cityssä, Kaliforniassa ja on 21st Century Fox -mediakonserniin kuuluvan Fox Entertainment Groupin tytäryhtiö.


title: 20th Century Fox

text: 20th Century Fox syntyi kahden elokuvayhtiön, Fox Filmin ja Twentieth Century Picturesin, fuusioituessa vuonna 1935. Yhtiö on tuottanut lähes tuhat elokuvaa.


title: 20th Century Fox

text: 20th Century Fox kuuluu elokuvateollisuuden etuja ajavaan MPAA-järjestöön.


title: 20th Century Fox

text: Newyorkilainen elokuvayrittäjä William Fox perusti vuonna 1914 elokuvien tuotanto- ja jakeluyhtiön nimeltä Box Office Attractions Film Rental Company. Yhtiön nimeksi vaihdettiin kaksi vuotta myöhemmin Fox Film Corporation. Yhtiö oli yksi äänielokuvan pioneereista vuonna 1927. Se voitti useita Oscar-palkintoja jo niiden ensimmäisenä vuonna 1929. William Fox joutui jättämään yhtiön vuonna 1930.


title: 20th Century Fox

text: Vuonna 1935 Fox Film Corporation fuusioitui vuonna 1933 perustetun, Darryl F. Zanuckin ja Joseph M. Schenckin johtaman Twentieth Century Picturesin kanssa, ja uusi yhtiö sai nimekseen 20th Century–Fox Film Corporation.


title: 20th Century Fox

text: Zanuckista tuli tuoreen yhtiön tuotantopäällikkö, ja hän ryhtyi heti palkkaamaan tähtinäyttelijöitä. Fox alkoi tuottaa suosittuja mutta ei kovin kunnianhimoisia draamoja, romanttisia elokuvia ja musiikkikomedioita. Yhtiö tuotti värielokuvan varhaisvuosina enemmän värielokuvia kuin yksikään toinen yhtiö, ja Fox oli 1940-luvulla jo maan johtavia elokuvastudioita. Sen tunnettuja sopimusohjaajia olivat Elia Kazan, Joseph L. Mankiewicz ja Howard Hawks. Yhtiö kärsi 1950-luvulla vähenevistä elokuvayleisöistä, mutta tähdistä etenkin Marilyn Monroe toi sille menestystä.


title: 20th Century Fox

text: Zanuck jätti Foxin väliaikaisesti vuonna 1956 mutta palasi vuonna 1961, kun yhtiö ajautui vaikeuksiin. Zanuckin tekemät kustannusleikkaukset ja "Sound of Music" (1965) -musikaalin suurmenestys nostivat yhtiön takaisin jaloilleen. Vuosiymmenen lopulla yhtiö ajautui taas vaikeuksiin kalliiden floppien seurauksena. 1970-luku oli jälleen menestyksen aikaa, ja se teki esimerkiksi elokuvan "Tähtien sota" (1977). Foxin kassamenestyksestä huolimatta sen elokuvat voittivat kuitenkin vain harvoin palkintoja.


title: 20th Century Fox

text: 20th Century Fox sopi joulukuussa 2017 The Walt Disney Companyn kanssa, että Disney ostaa 20th Century Foxin elokuva- ja televisiotoiminnan sekä kansainvälisiä toimintoja. Kaupan arvo oli 52,4 miljardia dollaria eli noin 45 miljardin euroa, minkä lisäksi sopimukseen kuului, että Disney kuittaa Foxin velkoja niin, että kaupan arvoksi tuli kaikkiaan yli 55 miljardia euroa. 20th Century Foxin jäljelle jäävät osat järjestetään Fox-nimen alle. Muun muassa Fox News Channel ja Fox Business Network jäävät yhtiölle.


title: Jarl Ohlson

text: Jarl Ohlson (7. syyskuuta 1921 Tampere – 23. elokuuta 1981 Tampere) oli suomalainen jääkiekkoilija ja jääkiekkovalmentaja.


title: Jarl Ohlson

text: Ohlson pelasi TBK:ssa kausina 1942–1949. Hän voitti kolme pronssimitalia. Vuodesta 1950 hän toimi TBK:n ja myöhemmin Tapparan valmentajana. Hän johdatti tamperelaisjoukkueen kolmeen mestaruuteen. Vuonna 1954 Ohlson oli maajoukkueen huoltaja.


title: Mike Rounds

text: Marion Michael "Mike" Rounds (s. 24. lokakuuta 1954) on Yhdysvaltojen republikaanisen puolueen poliitikko ja Etelä-Dakotan osavaltion 31. kuvernööri. Hän toimi kuvernöörin virassa 7. tammikuuta 2003 – 8. tammikuuta 2011 ja oli koko ajan hyvin suosittu; hänen kannatuslukunsa olivat osavaltioiden kuvernöörien korkeimpia.


title: Mike Rounds

text: Rounds edusti republikaaneja Etelä-Dakotan osavaltion senaatissa 1991-2000. Vuonna 2015 hän aloitti Yhdysvaltojen senaatissa.


title: Mike Rounds

text: Rounds, 11-lapsisen perheen kuopus, on naimisissa ja hänellä on neljä lasta.


title: Yrjö Hakala

text: Yrjö Anton Hakala (s. 20. huhtikuuta 1932 Tampere) on suomalainen jääkiekkoilija.


title: Yrjö Hakala

text: Hakala pelasi jääkiekon SM-sarjassa pitkän ja menestyksekkään uran, joka alkoi Tampereen Ilveksessä kaudella 1948–1949 ja päättyi SaiPassa pelaajavalmentajana 1968. Hän ehdi urallaan edustaa myös HPK:a, TBK:ta ja Tapparaa. Hakala sai ensimmäisenä täyteen 200 pääsarjaottelua SM-sarjassa ja hän ehti voittaa peräti 15 SM-mitalia, joista kultaisia oli kuusi kappaletta.


title: Yrjö Hakala

text: Suomen edustusasun Hakala puki ylleen 129 kertaa. Mukaan mahtuivat kuudet MM-kilpailut ja kahdet olympialaiset.


title: Harmaa norjanhirvikoira

text: Harmaa norjanhirvikoira on niin perinorjalainen koirarotu, että se on valittu Norjan kansalliskoiraksi. Rotu on Pohjoismaissa hyvin yleinen (esimerkiksi Suomessa vuonna 2016 seitsemänneksi suosituin koirarotu.), mutta muualla maailmassa melko harvinainen. Rodusta on olemassa myös tummempi versio, musta norjanhirvikoira.


title: Harmaa norjanhirvikoira

text:
Harmaa norjanhirvikoira on tyypillinen pystykorva lyhyine kehoineen, raskaine rakenteineen ja hyvine ryhteineen. Häntä on kiertynyt tiukalle kiepille selän keskiviivan päälle. Karvapeite on runsas mutta ei tiukka, silmät ovat tummat. Harmaa norjanhirvikoira on melko rotevarakenteinen, kestävä ja sietää hyvin sadetta sekä koleaa säätä. Rodun ihannesäkäkorkeus on 52 cm uroksilla (-3/+4) ja 49 cm nartuilla (-3/+4).
Harmaa norjanhirvikoira on tiivisrakenteinen, neliömäinen, ryhdikäs, tyypillinen pystykorva. Sen korvat ovat kiinnittyneet korkealle ja ovat jäykästi pystyt, kärjistään terävät, verraten pienet. Silmät ovat ruskeat, mieluummin tumman ruskeat. Runko on tiivisrakenteinen ja lyhyt. Etutassut ovat aina vaaleat edestä päin katsottuna. Häntä on korkealle kiinnittynyt, voimakas ja verraten lyhyt, tiiviillä kiehkuralla, mieluummin selän keskiviivalla.


title: Harmaa norjanhirvikoira

text: Harmaa norjanhirvikoira viihtyy perhekoirana ja on täynnä tarmoa. Se on helppo koulutettava, mutta on ensisijaisesti ja enimmäkseen hyvä metsästyskoira sekä kävelykaveri. Sillä on äänekäs haukku. Yleensä sitä pidetään pihakoirana, mutta se soveltuu olemaan myös sisällä.


title: Harmaa norjanhirvikoira

text: Harmaata norjanhirvikoiraa on käytetty lähinnä kaikenlaiseen suurriistan metsästykseen, mutta enimmäkseen hirven ja karhun metsästyksessä. Se on myös hyvä vahtikoira ja on ollut vuosisatojen ajan tärkeä pihakoira Norjassa. Viikingit käyttivät sitä myös taistelukoirana.


title: Harmaa norjanhirvikoira

text: Harmaa norjanhirvikoira on melko vanha rotu, mutta tarkkaa syntyaikaa on mahdotonta sanoa. On melko varmaa, että rotu oli olemassa jo ennen viikinkiaikaa (vuosina 800–1500). Ensimmäisen kerran se oli esillä koiranäyttelyssä Oslossa vuonna 1877. Jotkut uskovat harmaan norjanhirvikoiran olevan suora seuraaja ”torvmosekoirasta”, joka oli olemassa yli 5 000 vuotta sitten, mutta tämä on epävarmaa.


title: Harmaa norjanhirvikoira

text: Nykyään DNA-kokeet osoittavat, että harmaa norjanhirvikoira ei ole niin vanha koirarotu kuin on tähän asti uskottu, ehkä vain 150–200 vuotta nykyisessä olomuodossaan.


title: Harmaa norjanhirvikoira

text: Harmaa norjanhirvikoira on norjalaisruotsalainen rotu, joka polveutuu vanhoista skandinaavisista pystykorvista.